Pasiūlymas Tarybos sprendimas dėl Jungtinių Amerikos Valstijų ir Europos bendrijos susitarimo dėl raštinės įrangos energijos naudojimo efektyvumo ženklinimo programų suderinimo sudarymo /* KOM/2006/0581 galutinis - ACC 2006/0186 */





[pic] | EUROPOS BENDRIJŲ KOMISIJA | Briuselis, 5.10.2006 KOM(2006) 581 galutinis 2006/0186 (ACC) Pasiūlymas TARYBOS SPRENDIMAS dėl Jungtinių Amerikos Valstijų ir Europos bendrijos susitarimo dėl raštinės įrangos energijos naudojimo efektyvumo ženklinimo programų suderinimo sudarymo (pateikta Komisijos) AIŠKINAMASIS MEMORANDUMAS 1. Šiame EB ir JAV susitarime pateikiamos nuostatos, skirtos suderinti raštinės įrangos (kompiuterių, vaizduoklių, spausdintuvų, kopijuoklių, faksų ir t. t.) energijos naudojimo efektyvumo ženklinimo programas, siekiant skatinti efektyvų energijos naudojimą nesukuriant prekybos kliūčių. 2. Šis naujas susitarimas grindžiamas patirtimi, įgyta pirmajame bendrosios savanoriškoraštinės įrangos energijos naudojimo efektyvumo ženklinimo programos – Energy Star programos, sudarytos remiantis pirmuoju 2000 m. pasirašytu EB ir JAV susitarimu[1], įgyvendinimo etape. 3. Išsamios priežastys, dėl kurių prireikė sudaryti naują susitarimą, pratęsiantį Energy Star programą antrajam penkerių metų laikotarpiui, remiantis priede pateiktu Susitarimu, yra išdėstytos Komisijos rekomendacijoje Tarybai ir Europos Parlamentui pradėti derybas dėl antrojo Energy Star susitarimo[2] ir Komisijos komunikate Tarybai ir Europos Parlamentui dėl pirmojo Energy Star programos įgyvendinimo Bendrijoje laikotarpio[3]. Toliau apibendrinami svarbiausi klausimai: - Efektyvus energijos vartojimas yra vienas pagrindinių tvarios energijos politikos EB ramsčių. Komisijos Žaliojoje knygoje apie energijos vartojimo efektyvumą[4] nurodomi tokie didžiausi efektyvaus energijos naudojimo privalumai: dėl mažesnio energijos suvartojimo užtikrinamas Europos ekonomikos konkurencingumas, dėl mažesnio anglies dioksido kiekio, išmetamo vartojant energiją, yra saugoma aplinka, dėl sumažėjusio energijos poreikio yra užtikrinamas energijos tiekimo saugumas ir atitinkamai sumažėja priklausomybė nuo energijos importo. - Raštinės įranga sunaudoja nemažą EB suvartojamos elektros energijos dalį. Nesiimant jokių priemonių, atsirandant vis naujoms įrangos funkcijoms ir daugėjant tokios įrangos įstaigose bei namuose, elektros energijos suvartojimas gali ir toliau didėti. Kad būtų įgyvendinti Žaliojoje knygoje apie energijos vartojimo efektyvumą iškelti uždaviniai, būtina ir toliau didinti raštinės įrangos energinį naudingumą. - EB Energy Star programa nustato bendrą EB valstybių narių nacionalinių pastangų didinti raštinės įrangos energijos naudojimo efektyvumą derinimo sistemą. Koordinuota strategija yra būtina siekiant sumažinti neigiamą įtaką pramonei ir prekybai, kadangi nesuderinus nacionalinių reikalavimų raštinės įrangos gamintojai, prekybininkai, todėl ir jų pirkėjai bei vartotojai patirtų papildomų išlaidų. - Kadangi raštinės įranga yra prekiaujama visame pasaulyje, įrangos energijos naudojimo efektyvumo didinimo priemonės turėtų būti įgyvendinamos kartu su partneriais ir sprendimus priimančiais amenimis visame pasaulyje. Suderinus požiūrius, sumažės programos įgyvendinimo sąnaudos ir nebus klaidinami vartotojai. Energy Star programa suteikia pagrindą derinti veiksmus, kuriais siekiama su JAV, Japonijos ir kitais pagrindiniais rinkos dalyviais didinti raštinės įrangos energijos naudojimoefektyvumą. Todėl Energy Star programa, kuri nuosavybės teise priklauso JAV aplinkos apsaugos agentūrai (JAV AAA) ir kurią EB ir EEE vardu administruoja Europos Komisija, yra raštinės įrangos energijos naudojimo efektyvumo didinimo naudojant ženklinimą priemonių pagrindas. - Savanoriškai įgyvendinamą Energy Star programą plačiai palaiko gamintojai. Be to, JAV ši programa yra svarbi viešiesiems pirkimams, kadangi programos techninių specifikacijų būtina laikytis įgyvendinant viešųjų pirkimų procedūras. Tai skatina gamintojus tiekti rinkai produktus, atitinkančius programos reikalavimus. Todėl rinka pirmenybę teikia energiją taupantiems produktams, kurie gali padėti sutaupyti daug energijos, jeigu tik kriterijų nustatymo metu techninės specifikacijos yra pakankamai griežtos (pvz., taikomos 25 % modelių). Komisija tikisi, kad EB ekspertų įnašas nustatant nuoseklias ir griežtas technines specifikacijas bus svarus. - Komisija ir EB Energy Star valdyba mano, kad Energy Star programa labai padėjo pagerinti Bendrijoje parduodamos raštinės įrangos energijos naudojimo efektyvumą. Tai yra kokybinis vertinimas, kadangi energijos kiekio, sutaupyto Bendrijoje 2001–2006 laikotarpiu įgyvendinus programą, kiekybiškai įvertinti negalima. Kita vertus, dar yra neišnaudotų galimybių nedidelėmis sąnaudomis gerinti raštinės įrangos energetinį naudingumą. Tačiau dėl greitai diegiamų inovacijų ir produktų kūrimo ciklo reikalingos labai lanksčios priemonės, tokios kaip savanoriško ženklinimo programos, kurias būtų galima greičiau pritaikyti prie techologinių naujovių ir rinkos pokyčių. - Programa padeda didinti raštinės įrangos rinkos skaidrumą, visų pirma dėl raštinės įrangos energinio naudingumo. Tai yra būtina sąlyga veiklai, kuria siekiama skatinti vartotojus, paslaugų sektorių ir viešųjų pirkimų institucijas priimant pirkimo sprendimus atsižvelgti į energijos efektyvumo rodiklius ir bendras įrangos naudojimo sąnaudas, įskaitant išlaidas energijai. Visų pirma nacionalinės, regioninės ir vietos valdžios institucijos, skatindamos naudoti ypač energiją taupančią raštinės įrangą, gali remtis Komisijos administruojama Energy Star duomenų baze. 4. Kaip reikalaujama Tarybos Komisijai pateiktuose derybiniuose nurodymuose, naujojo susitarimo I straipsnio 4 dalyje nustatytas reikalavimas, kad bendrosios techninės specifikacijos (energijos taupymo kriterijai ženklinimui Energy Star etikete) turi būti griežtos. Tai yra svarbi sąlyga veiksmingai didinant raštinės įrangos energijos naudojimo efektyvumą. 5. Naujojo susitarimo C priede pateiktos griežtos ir naujoviškos bendros kompiuterių vaizduoklių ir vaizdo perdavimo įrenginių (kopijuoklių, spausdintuvų, faksų ir t. t.) techninės specifikacijos, taikomos energijos vartojimui esant tiek parengties, tiek veikimo būsenai. Apskaičiuota, kad naujosios bendros vaizdo perdavimo įrenginiams taikomos techninės specifikacijos per artimiausius trejus metus 25 ES valstybių narių[5] leis sutaupyti apie 17 TWh. Šiuo metu kompiuteriams rengiamos naujos bendros techninės specifikacijos ir numatoma, kad jos įsigalios 2007 m. Bendru Komisijos ir JAV aplinkos apsaugos agentūros, kaip programą administruojančių institucijų, susitarimu Susitarimą bus galima papildyti šiomis specifikacijomis. 6. Tariantis dėl tikslingumo atnaujinti Energy Star susitarimą, EB Energy Star valdyba (konsultacinis forumas, kurį sudaro valstybės narės, pramonės, aplinkos apsaugos ir vartotojų NVO) nurodė, kad, norint atnaujinti Susitarimą, Energy Star programa turėtų būti veiksmingiau įgyvendinama. Atsižvelgdama į tai, kad su EB Energy Star valdyba konsultuojamasi visais Energy Star programos klausimais, ir į savanorišką programos pobūdį, Komisija mano, kad dėl Susitarimo techninių priedų pakeitimų su Tarybos 133 „specialiuoju komitetu“ konsultuotis nebūtina; dėl to tik būtų be reikalo vilkinama procedūra, lėčiau tvirtinami naujieji techniniai kriterijai, taigi ir pati programa taptų mažiau veiksminga. 7. Pagal Tarybos Komisijai deryboms duotus nurodymus A priede ( Energy Star logotipo schema) ir B priede (logotipo tinkamo naudojimo gairės) pateiktus pasiūlymus valdymo institucijos gali pakeisti pagal naujojo Susitarimo IX straipsnį, kad būtų lengviau prisitaikyti prie rinkodaros reikalavimų. 8. Europos Parlamentas 2006 m. gegužės 30 d. Pramonės, mokslinių tyrimų ir energetikos komiteto posėdyje buvo informuotas apie derybas dėl Energy Star susitarimo. 9. Kartu su šio sprendimo projektu yra pateikiamas ir pasiūlymas dėl Europos Parlamento ir Tarybos reglamento, įgyvendinančio Energy Star susitarimą Bendrijoje. 10. Šis Susitarimas neturi finansinio poveikio Europos Bendrijų biudžetui. 2006/0186 (ACC) Pasiūlymas TARYBOS SPRENDIMAS dėl Jungtinių Amerikos Valstijų ir Europos bendrijos susitarimo dėl raštinės įrangos energijos naudojimo efektyvumo ženklinimo programų suderinimo sudarymo EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 133 straipsnį, kartu su 300 straipsnio 2 dalies pirmos pastraipos pirmuoju sakiniu ir 300 straipsnio 4 dalimi, atsižvelgdama į Komisijos pasiūlymą, kadangi: (1) Tarybos sprendimas, įgaliojantis Komisiją pradėti derybas dėl Susitarimo tarp Jungtinių Amerikos Valstijų Vyriausybės ir Europos bendrijos dėl raštinės įrangos energijos naudojimo efektyvumo ženklinimo programų suderinimo, buvo priimtas 2006 m. gegužės 5 d.[6] (2) Derybos buvo baigtos ir Susitarimas tarp Jungtinių Amerikos Valstijų Vyriausybės ir Europos bendrijos dėl raštinės įrangos energijos naudojimo efektyvumo ženklinimo programų suderinimo (toliau – Susitarimas) abiejų šalių parafuotas 2006 m. birželio 7 d. (3) Turėtų būti nustatyta atitinkama Bendrijos vidaus tvarka, kuri užtikrintų tinkamą Susitarimo veikimą. (4) Raštinės įrangos rinka yra greitai besivystanti rinka. Labai svarbu dažnai iš naujo įvertinti galimybes taupyti energiją ir didinti naudą aplinkai skatinant energiją taupančių produktų pasiūlą ir paklausą. Todėl būtina įgalioti Komisiją, kuriai talkintų iš nacionalinių atstovų ir visų suinteresuotųjų šalių atstovų sudaryta Bendrijos patariamojo valdyba, periodiškai iš naujo įvertinti bei atnaujinti Susitarimo C priede apibrėžtas raštinės įrangos bendrąsias specifikacijas ir priimti tam tikrus sprendimus Susitarimui įgyvendinti, tokius kaip sprendimas dėl Energy Star logotipo schemos ir logotipo tinkamo naudojimo gairių, išdėstytų atitinkamai A ir B prieduose. (5) Susitarimo įgyvendinimo peržiūrą turėtų atlikti Susitarimu sudaryta techninė komisija. (6) Kiekviena Susitarimo šalis turėtų paskirti valdymo subjektą ir nustatyti Susitarimo pakeitimo tvarką. (7) Susitarimas turėtų būti patvirtintas, NUSPRENDĖ: 1 straipsnis Šiuo sprendimu Bendrijos vardu patvirtinamas Jungtinių Amerikos Valstijų Vyriausybės ir Europos bendrijos susitarimas dėl raštinės įrangos energijos naudojimo efektyvumo ženklinimo programų suderinimo, įskaitant jo priedus. Susitarimo tekstas ir priedai pridedami prie šio sprendimo. 2 straipsnis Tarybos pirmininkas įgaliojamas paskirti asmenį, turintį teisę pasirašyti Susitarimą, kad būtų išreikštas Bendrijos sutikimas būti saistomai šio Susitarimo. 3 straipsnis Tarybos pirmininkas Bendrijos vardu pateikia raštišką pranešimą, kaip tai numatyta Susitarimo XIV straipsnio 1 dalyje. 4 straipsnis 1. Komisija, išklausiusi Europos Parlamento ir Tarybos reglamento (EB) Nr. 2422/2001 sudarytos Europos bendrijos Energy Star valdybos narių nuomones, atstovauja Bendrijai Susitarimo VII straipsnyje numatytoje techninėje komisijoje. Pasitarusi su Europos bendrijos Energy Star valdyba, Komisija vykdo Susitarimo VI straipsnio 5 dalyje, VII straipsnio 1 bei 2 dalyse ir IX straipsnio 4 dalyje numatytas užduotis. 2. Rengdama Bendrijos poziciją dėl Susitarimo C priede pateikto raštinės įrangos sąrašo pakeitimų, Komisija atsižvelgia į kiekvieną Europos bendrijos Energy Star valdybos pareikštą nuomonę. 3. Komisija, pasitarusi su Europos bendrijos Energy Star valdyba, apibrėžia Bendrijos poziciją dėl sprendimų, kuriuos turi priimti valdymo subjektai dėl Susitarimo A priedo ( Energy Star pavadinimas ir bendras logotipas), B priedo ( Energy Star pavadinimo ir bendro logotipo tinkamo naudojimo gairės) ir C priedo (Bendrosios specifikacijos) pakeitimų. 4. Visais kitais atvejais Bendrijos poziciją dėl sprendimų, kuriuos turi priimti Susitarimo šalys, apibrėžia Taryba, remdamasi Komisijos pasiūlymu pagal Sutarties 300 straipsnį. 5 straipsnis Šis sprendimas skelbiamas Europos Sąjungos oficialiajame leidinyje. Priimta Briuselyje, Tarybos vardu Pirmininkas PRIEDAS . Jungtinių Amerikos Valstijų ir Europos bendrijos susitarimas dėl raštinės įrangos energijos naudojimo efektyvumo ženklinimo programų suderinimo Jungtinių Amerikos Valstijų Vyriausybė ir Europos bendrija, toliau – Šalys; norėdamos kuo labiau taupyti energiją ir saugoti aplinką skatinant energiją taupančių produktų pasiūlą ir paklausą; atsižvelgdamos į Jungtinių Amerikos Valstijų Vyriausybės ir Europos bendrijos susitarimą dėl raštinės įrangos energijos naudojimo efektyvumo ženklinimo programų suderinimo, sudaryto 2000 m. gruodžio 19 d., ir jo priedus su pakeitimais (toliau – 2000 m. Susitarimas); patenkintos 2000 m. Susitarimu padaryta pažanga; įsitikinusios, kad ir toliau bendromis pastangomis įgyvendinant Energy Star bus gauta papildomos naudos; SUSITARĖ: I straipsnis Bendrieji principai 1. Nustatydamos nuoseklius tikslus gamintojams, Šalys naudojasi bendromis energijos naudojimo efektyvumo specifikacijomis ir bendru logotipu, šitaip padidindamos savo individualių pastangų poveikį tokių produktų rūšių pasiūlai ir paklausai. 2. C priede išvardytiems energijos naudojimo efektyvumo reikalavimus atitinkantiems produktų tipams identifikuoti šalys naudoja bendrą logotipą. 3. Šalys užtikrina, kad bendrosios specifikacijos skatintų toliau didinti energijos naudojimo efektyvumą, atsižvelgiant į pažangiausią techninę patirtį rinkoje. 4. Bendrosios specifikacijos turėtų atitikti ne daugiau kaip 25 % modelių, apie kuriuos rengiant specifikacijas turima duomenų, taip pat turi būti atsižvelgta ir į kitus veiksnius. 5. Šalys užtikrina, kad vartotojai turėtų galimybę atpažinti energiją taupančius produktus pagal rinkoje pateikiamą etiketę. II straipsnis Ryšys su 2000 m. Susitarimu Šis Susitarimas pakeičia visą 2000 m. Susitarimą. III straipsnis Sąvokų apibrėžimai Šiame Susitarime: (a) „ Energy Star “ – tai A priede nurodytas JAV registruotas paslaugų ženklas, kuris nuosavybės teise priklauso Jungtinių Valstijų aplinkos apsaugos agentūrai (toliau – JAV AAA); (b) „Bendras logotipas“ – tai A priede nurodytas JAV registruotas sertifikavimo ženklas, kuris nuosavybės teise priklauso JAV AAA; (c) „ Energy Star ženklai“ – tai „Energy Star“ pavadinimas ir bendras logotipas, taip pat bet kokios šių ženklų versijos, kurias gali sukurti ar pakeisti toliau nurodyti valdymo subjektai ar programos dalyviai, įskaitant šio Susitarimo A priede nurodytą ženklą ar žymėjimą; (d) „ Energy Star ženklinimo programa“ – tai valdymo subjekto administruojama programa, kurioje naudojamos nurodytoms produktų rūšims taikytinos bendros energijos naudojimo efektyvumo specifikacijos, ženklai ir gairės; (e) „ Programos dalyviai“ – tai gamintojai, pardavėjai ar perpardavimo agentai, kurie parduoda specifikacijas atitinkančius energiją taupančius produktus ir nusprendė dalyvauti Energy Star ženklinimo programoje, prisiregistruodami ar sudarydami susitarimą su bet kurios Šalies valdymo subjektu; (f) „Bendrosios specifikacijos“ – tai energijos naudojimo efektyvumo ir veiklos reikalavimai, įskaitant C priede išvardytus bandymo metodus, kuriais naudojasi valdymo subjektai ir programos dalyviai, nurodydami, kad energiją taupantys produktai dėl savo savybių gali gauti bendrą logotipą. IV straipsnis Valdymo subjektai Kiekviena Šalis paskiria valdymo subjektą, atsakingą už šio Susitarimo įgyvendinimą (toliau – valdymo subjektai). Europos bendrija savo valdymo subjektu paskiria Europos Bendrijų Komisiją (toliau – Komisija). Jungtinių Amerikos Valstijų Vyriausybė savo valdymo subjektu paskiria JAV AAA. V straipsnis ENERGY STAR ženklinimo programos administravimas 1. Kiekvienas valdymo subjektas, atsižvelgdamas į šiame Susitarime nustatytas sąlygas, administruoja Energy Star ženklinimo programą C priede išvardytoms energiją taupančių produktų rūšims. Programos administravimas apima programos dalyvių savanorišką registraciją, programos dalyvių ir atitinkamų produktų sąrašų tvarkymą bei B priede nustatytų logotipo naudojimo gairių sąlygų vykdymą. 2. Energy Star ženklinimo programoje naudojamasi C priede išvardytomis Bendrosiomis specifikacijomis. 3. Kiekvienas valdymo subjektas, vadovaudamasis B priede nustatytomis logotipo naudojimo gairėmis, imasi veiksmingų priemonių vartotojams šviesti apie Energy Star ženklus. 4. Kiekvienas valdymo subjektas padengia visas savo išlaidas, kurias jis patyrė vykdydamas savo veiklą pagal šį Susitarimą. VI straipsnis Dalyvavimas ENERGY STAR ženklinimo programoje 1. Kiekvienas gamintojas, pardavėjas ar perpardavimo agentas gali dalyvauti Energy Star ženklinimo programoje, bet kurios Šalies valdymo subjekte įsiregistravęs kaip programos dalyvis. 2. Programos dalyviai, identifikuodami reikalavimus atitinkančius produktus, kurie buvo išbandyti jų patalpose ar nepriklausomoje bandymų laboratorijoje ir kurie atitinka C priede nustatytas Bendrąsias specifikacijas, taip pat gali patys sertifikuoti produktų kvalifikaciją, gali naudoti bendrą logotipą. 3. Programos dalyvio registraciją Energy Star ženklinimo programoje vienos Šalies valdymo subjekte pripažįsta kitos Šalies valdymo subjektas. 4. Kad pagal 3 dalį būtų lengviau pripažįstamas programos dalyvių dalyvavimas Energy Star ženklinimo programoje, valdymo subjektai bendradarbiauja tvarkydami bendrus visų programos dalyvių ir bendram logotipui gauti reikalavimus atitinkančių produktų sąrašus. 5. Nepaisant 2 dalyje nurodytos pačių sertifikavimo tvarkos, kiekvienas valdymo subjektas turi teisę bandyti ar kitaip tikrinti jo teritorijoje (Komisijos atveju – Europos bendrijos valstybių narių teritorijose) parduodamus ar parduotus produktus, kad nustatytų, ar produktai yra sertifikuoti laikantis C priede nustatytų Bendrųjų specifikacijų. Valdymo subjektai bendrauja ir visiškai bendradarbiauja tarpusavyje, kad užtikrintų, jog visi bendrą logotipą turintys produktai atitinka C priede nustatytas Bendrąsias specifikacijas. VII straipsnis Programos koordinavimas tarp Šalių 1. Šalys įsteigia Techninę komisiją, kuri tikrina, kaip įgyvendinamas šis Susitarimas; komisiją sudaro Šalių valdymo subjektų atstovai. 2. Iš esmės Techninė komisija posėdžiauja kartą per metus ir vieno iš valdymo subjektų prašymu aptaria Energy Star ženklinimo programos veikimą bei administravimą, C priede nustatytas Bendrąsias specifikacijas, produktus, kuriems taikoma ši programa, ir pažangą, padarytą siekiant šio Susitarimo tikslų. 3. Kiti (ne Šalys) (įskaitant kitas vyriausybes ir pramonės atstovus) gali dalyvauti Techninės komisijos posėdžiuose kaip stebėtojai, išskyrus atvejus, kai abu valdymo subjektai nusprendžia kitaip. VIII straipsnis ENERGY STAR ženklų registravimas 1. JAV AAA, kaip Energy Star ženklų savininkė, gali įregistruoti ženklus Europos bendrijoje kaip Bendrijos prekės ženklus. Komisija nesiekia registruoti ir neregistruoja jokių Energy Star ženklų arba jokių jų versijų nė vienoje šalyje. 2. Jei Komisija ar kuris nors Komisijos įregistruotas programos dalyvis naudoja A priede pateiktą ženklą ar žymėjimą, vadovaudamasis šio Susitarimo sąlygomis, JAV EPA įsipareigoja to nelaikyti jos teisių į ženklus pažeidimu. IX straipsnis Įgyvendinimas ir reikalavimų nevykdymas 1. Kad apsaugotų Energy Star ženklus, kiekvienas valdymo subjektas užtikrina, kad jo teritorijoje (Komisijos atveju – Europos bendrijos valstybių narių teritorijose) Energy Star ženklai būtų naudojami tinkamai. Kiekvienas valdymo subjektas užtikrina, kad Energy Star ženklai būtų naudojami tik A priede pateikiama forma. Kiekvienas valdymo subjektas užtikrina, kad Energy Star ženklai būtų naudojami tik taip, kaip nurodyta B priede nustatytose logotipo tinkamo naudojimo gairėse. 2. Kiekvienas valdymo subjektas užtikrina, kad prieš programos dalyvį būtų imtasi neatidėliotinų ir tinkamų veiksmų, kai tik jis sužino, kad programos dalyvis naudojo neteisėtą ženklą ar Energy Star ženklais pažymėjo produktą, kuris neatitinka C priede nustatytų specifikacijų. Tokie veiksmai gali būti (pateikiamas neišsamus sąrašas): (a) programos dalyvio informavimas raštu apie tai, kad jis nesilaiko Energy Star ženklinimo programos sąlygų; (b) konsultacijos parengiant planą, kaip laikytis programos sąlygų; ir (c) jei sąlygų ir toliau nesilaikoma, prireikus – programos dalyvio registracijos panaikinimas. 3. Kiekvienas valdymo subjektas užtikrina, kad būtų imtasi visų pagrįstų priemonių, kad subjektas, nesantis programos dalyviu, nutrauktų neteisėtą Energy Star ženklų ar neteisėto ženklo naudojimą. Tokie veiksmai gali būti (pateikiamas neišsamus sąrašas: (a) Energy Star ženklus naudojančio subjekto informavimas apie Energy Star ženklinimo programos reikalavimus ir tinkamo Energy Star pavadinimo ir bendro logotipo naudojimo gaires; ir (b) subjekto kvietimas tapti programos dalyviu ir įregistruoti reikalavimus atitinkančius produktus. 4. Kiekvienas valdymo subjektas nedelsdamas praneša kitos Šalies valdymo subjektui apie bet kokį jam žinomą Energy Star ženklų naudojimo pažeidimą, taip pat apie veiksmus, kurių buvo imtasi tokiam pažeidimui nutraukti. X straipsnis Susitarimo keitimo ir naujų priedų priėmimo tvarka 1. Kiekvienas valdymo subjektas gali pasiūlyti iš dalies pakeisti šį Susitarimą ir gali pasiūlyti naujus Susitarimo priedus. 2. Siūlomas pakeitimas pateikiamas raštu ir aptariamas kitame Techninės komisijos posėdyje, jei kitam valdymo subjektui apie jį buvo pranešta iki tokio posėdžio likus ne mažiau kaip šešiasdešimčiai dienų. 3. Šio Susitarimo pakeitimai ir sprendimai įtraukti naujus priedus priimami abipusiu Šalių sutarimu. A, B ir C priedai keičiami pagal XI ir XII straipsnių nuostatas. XI straipsnis A ir B priedų dalinio keitimo tvarka 1. Norėdamas iš dalies pakeisti A arba B priedą, valdymo subjektas laikosi X straipsnio 1 ir 2 dalyse nustatytos tvarkos. 2. A ir B priedai iš dalies keičiami abipusiu valdymo subjektų susitarimu. XII straipsnis C priedo dalinio keitimo tvarka 1. Valdymo subjektas, norintis iš dalies pakeisti C priedą ir patikslinti jame pateikiamas specifikacijas arba įtraukti į jį naujas produktų rūšis (toliau – siūlantysis valdymo subjektas), vadovaujasi X straipsnio 1 ir 2 dalyse nustatyta tvarka, o savo pasiūlyme: (a) įrodo, kad patikslinus specifikacijas ar įtraukus naują produkto rūšį būtų gerokai taupoma energija; (b) prireikus pateikia energijos suvartojimo poreikius pagal įvairius energijos vartojimo režimus; (c) pateikia informaciją apie standartinius bandymų protokolus, naudojamus produktui įvertinti; (d) pateikia įrodymus, kad yra sukurta nepatentuota technologija, kuri leistų ekonomiškai efektyviai taupyti energiją, nepadarius neigiamos įtakos produkto veikimui; (e) pateikia informaciją apie planuojamą produktų modelių, kurie atitiktų siūlomą specifikaciją, skaičių ir apytikslę užimamą rinkos dalį; (f) pateikia informaciją apie tų pramonės sričių, kurioms siūlomas pakeitimas gali turėti įtakos, požiūrį; ir (g) pasiūlo naujų specifikacijų įsigaliojimo datą, atsižvelgdamas į produkto naudojimo trukmę ir gamybos grafikus. 2. Pasiūlyti pakeitimai, kuriems pritaria abu valdymo subjektai, valdymo subjektų abipusiu sutarimu įsigalioja nustatytą dieną. 3. Jei kitas valdymo subjektas (toliau – prieštaraujantysis valdymo subjektas), gavęs pagal X straipsnio 1 ir 2 dalis pateiktą pasiūlymą, mano, kad pasiūlymas neatitinka 1 dalyje nurodytų reikalavimų arba dėl kitų priežasčių nesutinka su pasiūlymu, jis nedelsdamas (paprastai iki kito Techninės komisijos posėdžio) raštu praneša apie savo nesutikimą siūlančiajam valdymo subjektui ir pateikia visą turimą tai pagrindžiančią informaciją, pvz., , informaciją, įrodančią, kad pasiūlymas, jei būtų priimtas, greičiausiai: (a) neproporcingai ir nesąžiningai suteiktų vienai bendrovei ar įmonių grupei daugiau galios rinkoje; (b) pakenktų visos pramonės šakos dalyvavimui Energy Star ženklinimo programoje; (c) prieštarautų jo šalies įstatymams ir kitiems teisės aktams; arba (d) nustatytų apsunkinančius techninius reikalavimus. 4. Valdymo subjektai daro viską, kad užtikrintų susitarimą dėl siūlomo pakeitimo jau pirmame po pasiūlymo pateikimo Techninės komisijos posėdyje. Jei valdymo subjektams šiame Techninės komisijos posėdyje nepavyksta susitarti dėl siūlomo pakeitimo, jie stengiasi susitarimą raštu užtikrinti prieš kitą Techninės komisijos posėdį. 5. Jei iki kito Techninės komisijos posėdžio pabaigos Šalims nepavyksta susitarti, siūlantysis valdymo subjektas atsiima savo pasiūlymą; atsižvelgiant į pasiūlymus patikslinti nustatytas specifikacijas, valdymo subjektų raštu sutartą dieną atitinkama produkto rūšis išbraukiama iš C priedo. Apie šį pakeitimą ir tvarką, kuria reikia vadovautis šiam pakeitimui įgyvendinti, yra pranešama visiems programos dalyviams. 6. Rengdami naujas Bendrąsias specifikacijas arba tikslindami galiojančias Bendrąsias specifikacijas, valdymo subjektai užtikrina veiksmingą derinimą ir konsultacijas tarpusavyje bei su savo atitinkamomis suinteresuotosiomis šalimis, visų pirma atsižvelgdami į darbo dokumentų turinį ir terminus. XIII straipsnis Bendrosios nuostatos 1. Šis Susitarimas netaikomas kitoms aplinkosauginio ženklinimo programoms, kurias gali sukurti ir priimti bet kuri iš Šalių. 2. Visai pagal šį Susitarimą vykdomai veiklai yra taikomi kiekvienos Šalies įstatymai ir kiti teisės aktai; ji vykdoma atsižvelgiant į turimas asignuotas lėšas ir išteklius. 3. Jokia šio Susitarimo nuostata neturi įtakos jokios Šalies teisėms ir pareigoms, numatytoms dvišaliuose, regioniniuose arba daugiašaliuose susitarimuose, kuriuos jos pasirašė prieš įsigaliojant šiam Susitarimui. 4. Nepažeisdamas jokių kitų šio Susitarimo nuostatų, bet kuris valdymo subjektas gali vykdyti ženklinimo programas toms produktų rūšims, kurios neįtrauktos į C priedą. Nepaisant jokių kitų šio Susitarimo nuostatų, nė viena Šalis negali trukdyti importuoti, eksportuoti, parduoti ar platinti jokio produkto dėl to, kad jis pažymėtas kitos Šalies valdymo subjekto energijos efektyvumo ženklais. XIV straipsnis Įsigaliojimas ir trukmė 1. Šis Susitarimas įsigalioja tą dieną, kurią Šalys raštu viena kitai pranešė, kad yra atliktos jų atitinkamos vidaus procedūros, būtinos šiam Susitarimui įsigalioti. 2. Šis Susitarimas sudarytas pradiniam penkerių metų laikotarpiui. Likus ne mažiau kaip vieneriems metams iki šio pradinio laikotarpio pabaigos, Šalys susirenka aptarti šio Susitarimo galiojimo pratęsimo klausimo. XV straipsnis Nutraukimas 1. Kiekviena Šalis bet kuriuo metu gali nutraukti šį Susitarimą, prieš tris mėnesius raštu pranešusi apie tai kitai Šaliai. 2. Nutraukus šį Susitarimą ar jo nepratęsus, valdymo subjektai visiems savo įregistruotiems programos dalyviams praneša apie jungtinės programos pabaigą. Be to, valdymo subjektai savo įregistruotiems programos dalyviams praneša, kad kiekvienas valdymo subjektas gali tęsti ženklinimą pagal dvi atskiras programas. Tokiu atveju Europos bendrijos ženklinimo programoje nebus naudojami Energy Star ženklai. Komisija užtikrina, kad ji pati, Europos bendrijos valstybės narės ir visi jos įregistruoti programos dalyviai nuo valdymo subjektų raštu sutartos dienos nebenaudotų Energy Star ženklų. Šio XV straipsnio 2 dalyje nustatytos pareigos išlieka ir Susitarimo galiojimui pasibaigus. XVI straipsnis Autentiškos kalbos Priimta dviem egzemplioriais du tūkstančiai šeštųjų metų ……………. anglų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, slovakų, slovėnų, suomių, švedų, vengrų ir vokiečių kalbomis; visi tekstai yra autentiški. Iškilus sunkumams dėl teksto aiškinimo, vadovaujamasi tekstu anglų kalba. Jungtinių Amerikos Valstijų Vyriausybės vardu: Europos bendrijos vardu: A PRIEDAS Energy Star pavadinimas ir bendras logotipas Pavadinimas: ENERGY STAR Bendras logotipas: [pic] B PRIEDAS Energy Star pavadinimo ir bendro logotipo tinkamo naudojimo gairės Energy Star pavadinimas ir bendras logotipas yra JAV EPA JAV ženklai. Šie pavadinimas ir logotipas gali būti naudojami tik laikantis toliau nustatytų gairių ir Partnerystės susitarimo arba Europos Komisijos registracijos formos, kurią pasirašo Energy Star ženklinimo programos dalyviai. Prašome išplatinti šias gaires tiems, kurie bus atsakingi už Energy Star dokumentų parengimą jūsų vardu. JAV AAA, o Europos bendrijos valstybių narių teritorijose – Europos Komisija siekia, kad Energy Star pavadinimas ir bendras logotipas būtų naudojami tinkamai. Tai reiškia, kad bus prižiūrima, kaip ženklai naudojami rinkoje, ir tiesiogiai susisiekiama su tomis organizacijomis, kurios juos naudoja netinkamai ar neteisėtai. Dėl netinkamo ženklų naudojimo gali būti nutrauktas programos dalyvio dalyvavimas Energy Star ženklinimo programoje, o jei netinkamai ženklais pažymėti produktai buvo importuoti į JAV – juos gali konfiskuoti JAV muitinė. Bendrosios rekomendacijos Energy Star programa yra verslo įmonių bei organizacijų ir JAV federalinės vyriausybės arba Europos bendrijos partnerystė. Būdamos šios partnerystės nariais, vykdydamos energijos naudojimo efektyvumo didinimo ir aplinkos apsaugos veiklą, verslo įmonės ir organizacijos gali naudoti Energy Star pavadinimą ir bendrą logotipą. Organizacijos privalo sudaryti susitarimą su valdymo subjektu – Aplinkos apsaugos agentūra JAV vardu arba Europos Komisija ES vardu – dėl ženklo naudojimo, kaip apibrėžta šiame dokumente. Šių ženklų keisti negalima, kadangi tokie pakeitimai gali suklaidinti verslo įmones ir vartotojus dėl Energy Star programos šaltinio ir sumažinti jos vertę visiems. Šiuos ženklus naudojančios organizacijos privalo laikytis šių bendrų nurodymų: 1. Energy Star pavadinimas ir bendras logotipas niekada negali būti naudojami taip, kad reikštų laidavimą už bendrovę, jos produktus ar jos paslaugas. Nei bendras logotipas, nei Energy Star pavadinimas negali būti naudojami jokios kitos bendrovės pavadinime ar logotipe, produkto pavadinime, paslaugos, domeno ar interneto tinklalapio pavadinime, jokia kita įmonė, išskyrus JAV AAA, negali kreiptis dėl bendro logotipo, Energy Star pavadinimo ar panašaus ženklo naudojimo kaip prekės ženklo ar prekės ženklo dalies. 2. Energy Star pavadinimas ir bendras logotipas niekada negali būti naudojami taip, kad būtų nepagarbiai atsiliepta apie Energy Star , AAA, Energetikos departamentą, Europos bendriją, Europos Komisiją ar bet kurią kitą vyriausybinę instituciją. 3. Bendras logotipas niekada negali būti siejamas su produktais, kuriems negali būti suteikiamas Energy Star logotipas. 4. Partneriai ir kitos įgaliotosios organizacijos pačios atsako už tai, kaip jos pačios, jų atstovai, tokie kaip reklamos agentūros ir įgyvendinimo rangovai, naudoja Energy Star pavadinimą ir bendrą logotipą. E nergy Star pavadinimo naudojimas - Energy Star pavadinimas visada rašomas didžiosiomis raidėmis; - registracijos simbolis ® naudojamas vieną kartą, kai žodžiai Energy Star pateikiami ant JAV rinkai skirtos medžiagos, ir: - simbolis ® visada turėtų būti rašomas viršuje; - tarp žodžių Energy Star ir simbolio ® neturi būti tarpo; - dokumente simbolis ® kartojamas kiekviename skyriaus pavadinime ar tinklalapio puslapyje. Bendro logotipo naudojimas Bendras logotipas yra ženklas, skirtas naudoti kaip etiketė tik ant tų produktų, kurie atitinka Energy Star ar dar griežtesnius eksploatacinių savybių reikalavimus. Bendras logotipas gali būti naudojamas: - ant registruotų ir reikalavimus atitinkančių produktų; - reikalavimus atitinkančio produkto aiškinamojoje medžiagoje; - interneto tinklalapyje reikalavimus atitinkančiam produktui nurodyti; - reklamoje, jeigu ji naudojama šalia reikalavimus atitinkančio produkto arba tiesiai ant jo; - ant pirkimo punkto medžiagos; - ant reikalavimus atitinkančio produkto pakuotės. Bendro logotipo vaizdas JAV AAA sukūrė šį ženklą, siekdama stipraus jo vaizdinio įspūdžio, kontrasto ir įskaitomumo. Ženklą sudaro Energy Star simbolis keturkampyje su Energy Star pavadinimu kitame keturkampyje, esančiame tiesiai po pirmuoju, kad būtų lengviau įskaityti simbolį. Abu keturkampiai atskirti balta juostele, kurios plotis yra toks pat, kaip simbolyje vaizduojamos arkos. Aplink ženklą eina balta tiesi juostelė, kurios storis taip pat yra lygus simbolyje vaizduojamos arkos pločiui. Tarpas JAV AAA ir ES Komisija reikalauja, kad aplink ženklą būtų paliekamas tarpas, kurio plotis yra lygus 0,333 (1/3) ženkle esančio grafinio langelio aukščio. Tarpo vietoje negali būti jokių kitų grafinių elementų, tokių kaip tekstas ar vaizdai. JAV AAA ir ES Komisija reikalauja palikti šį tarpą, kadangi bendras logotipas dažnai pateikiamas ant medžiagos, ant kurios pateikiami sudėtingi vaizdai, tokie kaip kiti ženklai, grafiniai vaizdiniai, ir tekstas. Mažiausias dydis Ženklo dydis gali būti keičiamas, tik jo proporcijos turi būti išlaikytos. Kad ženklas būtų gerai įskaitomas, rekomenduojame jį spausdinti ne mažesnio nei 0,375 colio (3/8”; 9,5 mm) pločio. Kai ženklas skelbiamas internete, viduje ženklo esančios raidės turi išlikti įskaitomos. Rekomenduojama spalva Ženklui rekomenduojama naudoti 100 % Cyan spalvą. Taip pat ženklas gali būti spausdinamas juodos arba atvirkštinio spausdinimo baltos spalvos. 100 % Cyan atitikmuo internete yra #0099FF pagal Hex spalvų kodą. Jeigu reklaminė medžiaga, produkto aiškinamoji ar pirkimo punkto medžiaga spausdinama spalvotai, ženklas turi būti spausdinamas 100 % Cyan spalva. Jeigu tokios spalvos negalima gauti, vietoje jos gali būti naudojama juoda spalva. Neteisingas ženklo naudojimas Prašome: - nenaudoti ženklo ant reikalavimų neatitinkančių produktų; - nekeisti ženklo naudojant Energy Star simbolio figūrą be keturkampio, kurioje yra pavadinimas Energy Star . Atgaminant ženklą prašome: - nespausdinti ženklo supaprastintų metmenų; - nenaudoti balto ženklo ant balto pagrindo; - nekeisti ženklo spalvų; - jokiais būdais neiškraipyti ženklo; - nekeisti ženklo aprėminimo; - nenaudoti ženklo ant kitų paveikslėlių; - nesukite ženklo apie jo ašį; - neatskirti nuo ženklo jokių jo elementų; - nekeisti jokios ženklo dalies kita dalimi; - nenaudoti jokio kito šrifto ženklo daliai pakeisti; - neužimti aplink ženklą esančio tuščio tarpo; - neperkreipti ženklo; - nekeisti ženklo aprėminimo dydžio; - nekeisti patvirtinto teksto; - nespausdinti bendro logotipo nepatvirtinta spalva; - neleisti tekstui užeiti ant ženklo. - nenaudoti simbolio figūros vienos atskirai. Būtinai turi būti pateikiamas ir ENERGY STAR pavadinimas; - iš ženklo neištrinti simbolio figūros. Terminai, vartojami kalbant ir rašant apie ENERGY STAR Siekdamos išlaikyti ir didinti ENERGY STAR vertę, JAV AAA ir ES Komisija rekomenduoja terminus, kurie turėtų būti vartojami kalbant ir rašant apie programos elementus. TEISINGA | NETEISINGA | ENERGY STAR reikalavimus atitinkantis kompiuteris | ENERGY STAR atitinkantis kompiuteris ENERGY STAR sertifikuotas kompiuteris ENERGY STAR rango kompiuteris | Kompiuteris, kuriam gali būti suteiktas ENERGY STAR ženklas | Produktai, kuriems gali būti suteiktas ENERGY STAR ženklas | ENERGY STAR produktas ENERGY STAR produktai (nurodant produktų rinkinį) ENERGY STAR įranga JAV AAA garantuojamas Atitinkantis ENERGY STAR standartus | PARTNERIAI/PROGRAMOS DALYVIAI | ENERGY STAR partneris | ENERGY STAR bendrovė | Bendrovė X, ENERGY STAR partnerė | Bendrovė X, už kurią laiduoja JAV AAA | ENERGY STAR programoje dalyvaujanti bendrovė | JAV AAA patvirtintas ENERGY STAR įrangos pardavėjas | Bendrovė, reklamuojanti ENERGY STAR | JAV AAA patvirtintas | ENERGY STAR reikalavimus atitinkantis vaizduoklis | ENERGY STAR vaizduoklio programa | VYRIAUSYBĖS ĮGALIOJIMAI | Produktai, kurie gali būti ženklinami ENERGY STAR simboliu, užkerta kelią šiltnamio efektą sukeliančių dujų emisijoms, atitikdami griežtas JAV AAA r ES Komisijos gaires dėl efektyvaus energijos vartojimo | ENERGY STAR ir ENERGY STAR ženklai yra registruoti JAV ženklai | ENERGY STAR yra registruotas ženklas, nuosavybės teise priklausantis JAV Vyriausybei | VEIKIMO GAIRĖS | ENERGY STAR gairės | ENERGY STAR standartai | ENERGY STAR specifikacijos | JAV AAA patvirtintas | ENERGY STAR eksploatacinių charakteristikų lygiai | JAV AAA garantuojamas | Savanoriškos programos | Gavo JAV AAA patvirtinimą | Klausimai dėl ENERGY STAR pavadinimo ir bendro logotipo naudojimo ENERGY STAR speciali telefono linija JAV skambinkite nemokamu numeriu: 1-888-STAR-YES (1-888-782-7937) Už JAV ribų skambinkite 202-775-6650 Faksas 202-775-6680 www.energystar.gov EUROPOS KOMISIJA Energetikos ir transporto generalinis direktoratas Tel. +32 2 2985792 Faksas +32 2 2966016 www.eu-energystar.org C PRIEDAS BENDROSIOS SPECIFIKACIJOS I. KOMPIUTERIO SPECIFIKACIJOS Toliau pateikiamos kompiuterio specifikacijos galioja ne ilgiau kaip iki 2007 m. gruodžio 31 d. Nuo šios dienos kompiuteriai pagal „Energy Star“ programą nebus registruojami tol, kol bus pradėtos taikytos naujos kompiuterių specifikacijos, valdymo subjektų nustatytos pagal šio susitarimo XII straipsnį. A. Sąvokų apibrėžtys 1. Kompiuteris – stalinis kompiuteris, didelio arba mažo korpuso kompiuteris, arba nešiojamasis įtaisas, įskaitant ankstesnių modelių stalinius kompiuterius, asmeninius kompiuterius, darbo vietas, tinklo kompiuterių stalinius kompiuterius, X terminalų valdiklius ir kompiuterinius mažmeninio pardavimo terminalus. Kad įtaisas atitiktų reikalavimus, jį turi būti galima maitinti iš sienos kištukinio lizdo, tačiau tai neišskiria įtaisų, kuriuos galima maitinti ir iš sienos kištukinio lizdo, ir iš baterijos. Šis apibrėžimas pirmiausia skirtas kompiuteriams, parduodamiems kaip verslo arba namų kompiuteriai. Šis kompiuterio apibrėžimas netaikomas kompiuteriams, parduodamiems kaip „Rinkmenų serveris“ arba „Serveris“. 2. Vaizduoklis – elektroninis vamzdelis (CRT), plokščiasis vaizduoklis (pvz., skystakristalis vaizduoklis) arba kitas vaizdavimo įtaisas ir su juo susietos elektroninės dalys. Vaizduoklis gali būti parduodamas atskirai arba integruotas į kompiuterio korpusą. Šis apibrėžimas pirmiausia taikomas standartiniams vaizduokliams, skirtiems naudoti su kompiuteriais. Tačiau vaizduokliams, kad atitiktų šią specifikaciją, priskirtini ir šie įrenginiai: didžiųjų kompiuterių terminalai, taip pat fiziškai atskiri vaizdavimo įtaisai. 3. Integruotos kompiuterinės sistemos – sistemos, kuriose kompiuteris ir regimojo indikatoriaus vaizduoklis yra sujungti į vieną įtaisą. Tokios sistemos privalo atitikti visus šiuos kriterijus: dviejų komponentų suvartojamos elektros negalima matuoti atskirai, o sistema į sienos kištukinį lizdą jungiama vienu maitinimo laidu. 4. Prastova – laikotarpis, per kurį vartotojas neatlieka kompiuterio įvesčių (pvz., įvesčių klaviatūra arba pajudinus pelę). 5. Sumažinto pajėgumo arba „miego“ veiksena – sumažinto pajėgumo būsena, į kurią kompiuteris persijungia po prastovos laikotarpio. 6. Paleisties įvykiai – vartotojo, užprogramuotas ar išorės įvykis arba stimulas, sukeliantis kompiuterio persijungimą iš sumažinto pajėgumo arba pristabdytosios veiksenos į aktyvią veikseną. Paleisties įvykių pavyzdžiai, vien jais nesiribojant, yra pelės pajudinimas, klaviatūros klavišo spustelėjimas arba pagrindinio kompiuterio korpuso mygtuko paspaudimas, o išorės įvykių atveju stimulai yra perduodami telefonu, nuotoliniu valdymu, per tinklą, laidinį modemą, palydovą ir t. t. B. Produkto, kuriam galima suteikti teisę būti ženklinamam „Energy Star“ ženklu, savybės 1. Techninės specifikacijos (a) Kompiuteriai . Kompiuteriai, kuriems suteikta teisė būti ženklinamiems„Energy Star“ ženklu, privalo atitikti šias sąlygas: Kompiuteriui suteikti teisę būti ženklinamam „Energy Star“ ženklu galima pagal dvi metodikas – A ir B. Abi metodikos buvo sukurtos, kad programos dalyviai galėtų laisvai rinktis skirtingus elektros valdymo ir energijos taupymo būdus. Pagal A metodiką teisė būti ženklinamiems suteikiama šio tipo kompiuteriams: - kompiuteriams, kurie pristatomi galintys taip veikti tinkle, kad jie išlaiko sumažinto pajėgumo arba pristabdytąją veikseną, kol jų tinklo sąsajos adapteris išsaugo galimybę atsiliepti į tinklo užklausas; - kompiuteriams, kurie pristatomi be tinklo sąsajos; - kompiuteriams, kurie pristatomi neįrengto tinklo aplinkai. EPA tikisi, kad teisė ženklinti kompiuterius, kurie parduodami kaip asmeniniai kompiuteriai, bus suteikiama tik pagal A metodiką. Teisė ženklinti kompiuterius, pristatomus galinčius veikti tinkluose, kuriems tinklo jungčiai palaikyti pristabdytąja veiksena yra reikalingas kompiuterio procesorius ir (arba) atmintinė, gali būti suteikiama pagal B metodiką. Tikimasi, kad kompiuteriai, teisė kuriuos ženklinti suteikiama pagal B metodiką, tiek pristabdytąja, tiek kuria nors kita veiksena tinkle veiks taip pat. (i) A metodika (a) Kompiuteris po prastovos laikotarpio persijungia į pristabdytąją veikseną. (b) Jeigu kompiuteris pristatomas galintis veikti tinkle, veikdamas tinkle jis persijungia į pristabdytąją veikseną. (b) Jeigu kompiuteris pristatomas galintis veikti tinkle, pristabdytąja veiksena jis išlaiko galimybę atsiliepti į paleisties įvykius, perduotus arba skirtus kompiuteriui veikiant tinkle. Jeigu dėl paleisties įvykio būtina, kad kompiuteris išeitų iš pristabdytosios veiksenos ir atliktų užduotį, atlikęs reikiamą užduotį kompiuteris po prastovos laikotarpio vėl persijungia į pristabdytąją veikseną. Šioje skyriaus dalyje aprašytam elgesiui užtikrinti programos dalyvis gali naudoti bet kurias esamas priemones. (d) Kompiuteris pristabdytąja veiksena suvartoja tiek galios, kiek nurodyta 1 lentelėje. 1 LENTELĖ Didžiausia maitinimo vardinė ilgalaikė galia[7] | Vatai pristabdytąja veiksena | ≤ 200 W | ≤ 15 W | > 200 W ≤ 300 W | ≤ 20 W | > 300 W ≤ 350 W | ≤ 25 W | > 350 W ≤ 400 W | ≤ 30 W | > 400 W | 10 % didžiausios išėjimo vardinės ilgalaikės galios | Kompiuteriai, visada išlaikantys 15 arba mažiau vatų suvartojamosios galios lygį, atitinka šios specifikacijos galios suvartojimo reikalavimus ir skaičiuojant nereikalaujama įtraukti A dalyje aprašytos pristabdytosios veiksenos. (ii) B metodika (a) Kompiuteris po prastovos laikotarpio persijungia į pristabdytąją veikseną. (b) Jeigu kompiuteris pristatomas galintis veikti tinkle, į pristabdytąją veikseną jis gali persijungti veikdamas bet kurios technologijos tinkle. (c) Kompiuteris pristabdytąja veiksena išlaiko galimybę atsiliepti į visų rūšių tinklo užklausas. Vartotojui naudotis skirtos tinklo funkcijos veikia be sutrikimų (pvz., tinklo funkcijos, kuriomis vartotojas naudojasi kompiuteriu pristabdytąja veiksena, yra tokios pat kaip ir prieš kompiuteriui persijungiant į pristabdytąją veikseną). (d) Kompiuteris pristabdytąja veiksena suvartoja ne daugiau kaip 15 % didžiausios savo maitinimo vardinės ilgalaikės galios. (b) Integruotos kompiuterinės sistemos . Integruota kompiuterinė sistema, kuriai suteikta teisė būti ženklinamai „Energy Star“ ženklu, turi atitikti šias sąlygas: (i) Integruota kompiuterinė sistema po prastovos laikotarpio persijungia į pristabdytąją veikseną. (ii) Jeigu integruota kompiuterinė sistema pristatoma galintis veikti tinkle, veikdama tinkle ji persijungia į pristabdytąją veikseną. (iii) Jeigu integruota kompiuterinė sistema pristatoma galintis veikti tinkle, pristabdytąja veiksena ji išlaiko galimybę atsiliepti į paleisties įvykius, perduotus arba skirtus kompiuteriui veikiant tinkle. Jeigu dėl paleisties įvykio būtina, kad kompiuteris išeitų iš pristabdytosios veiksenos ir atliktų užduotį, atlikusi reikiamą užduotį integruota kompiuterinė sistema po prastovos laikotarpio vėl persijungia į pristabdytąją veikseną. Šioje skyriaus dalyje aprašytam elgesiui užtikrinti programos dalyvis gali naudoti bet kurias esamas priemones. (iv) Integruota kompiuterinė sistema pristabdytąja veiksena suvartoja ne daugiau kaip 35 vatus. Integruotos kompiuterinės sistemos, kurių suvartojamosios galios lygis visada yra lygus 35 arba mažiau vatų, atitinka šio Susitarimo suvartojamosios galios reikalavimus ir skaičiuojant nereikia įtraukti pristabdytosios veiksenos, aprašytos I skyriaus A dalyje. 2. Pristatymo nuostatos. Kad būtų užtikrinta, jog sumažinto pajėgumo („miego“) būsenos privalumais galės naudotis didžiausias skaičius vartotojų, programos dalyvis savo kompiuterius ir (arba) integruotas kompiuterines sistemas privalo pristatyti su veiksniomis galios valdymo ypatybėmis. Visų produktų numatytasis laikas iš anksto nustatomas ne mažiau kaip 30 minučių. (EPA rekomenduoja, kad iš anksto nustatytas laikas būtų nustatomas tarp 15 ir 30 minučių). Vartotojui suteikiama galimybė keisti laiko nuostatas arba sulaikyti pristabdytąją (sumažinto pajėgumo) veikseną. 3. Operacinės sistemos. Kompiuterio sumažinto pajėgumo („miego“) būseną tinkamai įjungti paprastai galima įdiegus konkrečią operacinės sistemos versiją ir ja naudojantis. Jeigu programos dalyvis kompiuterį pristato su viena arba daugiau operacinių sistemų, kompiuteris gali persijungti į sumažinto pajėgumo („miego“) pristabdytąją veikseną ir visiškai iš jos sugrįžti mažiausiai nors viena iš tų operacinių sistemų. Jeigu kompiuteris pristatomas be operacinės sistemos programos, programos dalyvis privalo aiškiai nurodyti mechanizmą, pagal kurį kompiuteris galės įgyti teisę būti ženklinamas „Energy Star“ ženklu. Be to, jeigu tam, kad būtų tinkamai įjungta pristabdytoji veiksena ir sugrįžta iš jos, reikia kokios nors specialios programos, aparatūros tvarkyklės arba paslaugų programos, jos yra įdiegiamos kompiuteryje. Programos dalyvis šią informaciją įtraukia į produkto aprašymą (pvz., vartotojo vadovą arba informacinius lapus) ir (arba) savo interneto svetainę. Brošiūros ir skelbimai rašomi taip, kad būtų išvengta klaidinančių teiginių. 4. Vaizduoklio valdymas. Vaizduoklio, ženklinamo „Energy Star“ ženklu, sumažinto pajėgumo veiksenas kompiuteris įjungia vienu arba daugiau mechanizmų. Programos dalyvis produkto aprašyme privalo aiškiai nurodyti būdą, kuriuo kompiuteris gali valdyti „Energy Star“ ženklu ženklinamus vaizduoklius, ir bet kurias ypatingas aplinkybes, reikalingas vaizduoklio galiai valdyti. Kompiuterio numatytąsias nuostatas programos dalyvis privalo nustatyti taip, kad pirmoji vaizduoklio sumažinto pajėgumo arba pristabdytoji veiksena vartotojui neatlikus veiksmų įsijungtų per 30 minučių. Programos dalyvis taip pat privalo nustatyti tokį kito galios valdymo lygio kompiuterio numatytąjį laiką, kad į antrąją sumažinto pajėgumo arba budėjimo būseną vartotojui neatlikus veiksmų vaizduoklis persijungtų per 60 minučių. Abiejų sumažinto pajėgumo veiksenų bendra numatytųjų laikų suma neturi viršyti 60 minučių. Programos dalyvis pasirinktinai gali nustatyti kompiuterį taip, kad vaizduoklis, vartotojui neatlikus veiksmų, per 30 minučių iš karto persijungtų į antrąją sumažinto pajėgumo arba budėjimo būseną. Vartotojas gali keisti laiko nuostatas arba sulaikyti vaizduoklio sumažinto pajėgumo valdymo veiksenas. Šis vaizduoklio valdymo reikalavimas netaikomas integruotoms kompiuterinėms sistemoms. Tačiau integruotos kompiuterinės sistemos, kurios parduodamos kaip prijungimo sistemos dalis, išorėje prijungto vaizduoklio galią turi valdyti automatiškai. C. Kompiuterių, kuriems suteikta teisė būti ženklinamiems „Energy Star“ ženklu, bandymo metodikos 1. Bandymo sąlygos. Toliau aprašytos bandymo aplinkos sąlygos, kurios sukuriamos atliekant galios matavimą. Jos privalo užtikrinti, kad išorės veiksniai nedaro įtakos bandymo rezultatams ir kad vėliau bandymo rezultatus bus galima pakartoti. Pilnutinė linijos varža: < 0,25 ohm Bendras harmoninis iškraipymas: < 5 % Įtampa: Įėjimo kintamosios srovės įtampa[8]: 115 VAC RMS +/- 5 V RMS Įėjimo kintamosios srovės dažnis[9] 60 Hz +/- 3 Hz Aplinkos temperatūra: 25 laipsniai Celsijaus +/– 3 laipsniai Celsijaus 2. Bandymo įranga. Tikslas – tiksliai išmatuoti įtaiso arba vaizduoklio TIKRĄJĄ suvartojamąją galią[10]. Čia būtina naudoti tikrosios RMS vatmetrą. Yra daug vatmetrų, iš kurių galima rinktis, tačiau gamintojams reikės būti apdairiems, pasirenkant tinkamą modelį. Perkant vatmetrą ir pasirengiant konkrečiam bandymui, reikia atsižvelgti į šiuos veiksnius. Maksimumo koeficientas Pagal ankstesnę „Energy Star“ bandymo procedūros versiją buvo reikalaujama, kad gamintojai naudotų didesnio kaip 8 maksimumo koeficiento vatmetrą. Daugelis programos dalyvių atkreipė dėmesį, kad toks reikalavimas nei naudingas, nei tinkamas. Tolesnės pastraipos skirtos aptarti klausimams, susijusiems su maksimumo koeficientu, ir išaiškinti, ko buvo siekiama klaidingu pradiniu teiginiu. Deja, kad būtų ištaisyta klaida, „Energy Star“ programa negali pateikti konkrečių įrangos reikalavimų. Bandymų atlikimas lygia dalimi yra menas ir mokslas, todėl gamintojai ir bandytojai, rinkdamiesi tinkamą matavimo priemonę, privalo patys priimti sprendimą, pasikliaudami bandymų patirties įgijusiais žmonėmis. [pic] Figure 1 | 1 schema | Current (Amps) | Srovė (amperai) | Time | Laikas | Current of unit under test | Bandomojo įtaiso srovė | Sinewawe Current | Sinusinė srovė | Pradžioje svarbu suprasti, kad įtaisai su perjungiamu maitinimo šaltiniu srovę ima signalo forma, kuri skiriasi nuo tipiškos sinusinės srovės[11]. 1 schemoje parodyta tipinio perjungiamo elektroninio įtaiso tipinė srovės signalo forma. Standartinę srovės signalo formą teoriškai gali matuoti bet koks vatmetras, tačiau kai reikia matuoti netolygias srovės signalo formas, išrinkti vatmetrą nėra lengva. Ypač svarbu, kad išrinktasis vatmetras įtaiso imamą srovę rodytų nesukeldamas vidinių piko iškreipčių (t. y. nenukirptų srovės bangos viršūnės). Todėl reikia atsižvelgti į vatmetro maksimumo koeficientą[12] ir esamus vatmetro srovės diapazonus. Geresni vatmetrai turi aukštesnius maksimumo koeficientus ir didesnį srovės diapazonų pasirinkimą. Rengiantis bandymui pirmiausia reikia nustatyti su matuojamu įtaisu susijusią pikinę srovę (amperais). Tai galima padaryti naudojantis osciloskopu. Toliau reikia išrinkti vatmetro pikinės srovės registravimo diapazoną. Ypatinga yra tai, kad išrinkto srovės diapazono visos skalės vertė, padauginta iš (srovės) vatmetro maksimumo koeficiento, turi būti didesnė nei osciloskopo pikinės srovės rodmenys. Pvz., jeigu vatmetro maksimumo koeficientas yra 4 ir nustatytas 3 amperų srovės diapazonas, matuoklis gali registruoti srovės iškyšas iki 12 amperų. Jeigu matuojamoji pikinė srovė yra tik 6 amperų, matuoklis bus tinkamas. Kita žinotina problema: jeigu registruojant pikinę srovę srovės diapazonas nustatomas per aukštai, matuojant nepikinę srovę galima prarasti tikslumą. Todėl čia reikia tam tikros jautrios pusiausvyros. Taigi turėdami didesnį srovės diapazono pasirinkimą ir aukštesnius maksimumo koeficientus gausite geresnius rezultatus. Dažnio charakteristika Kitas dalykas, kurį renkantis vatmetrą reikia apsvarstyti, yra vardinė vatmetro dažnio charakteristika. Elektroniniai įtaisai su perjungiamu maitinimo šaltiniu sukelia harmoniką (paprastai nelyginę iki 21). Matuojant galią tą harmoniką reikia panaikinti arba suvartojamoji galia bus netiksli. Todėl „Energy Star“ rekomenduoja gamintojams įsigyti vatmetrus, kurių dažnio charakteristika ne mažesnė kaip 3 kHz. Jie panaikins harmoniką iki 50 ir yra rekomenduojami IEC 555. Skalė Gamintojai veikiausiai norės vatmetro, galinčio rodyti 0,1 vato tikslumu. Tikslumas Kita ypatybė, kurią reikia aptarti, yra rezultatų tikslumas, kurį galėsite užtikrinti. Vatmetrų kataloguose ir specifikacijų lapuose paprastai nurodoma informaciją apie galios rodmenų tikslumą, kurį galima užtikrinti nustačius įvairius diapazonus. Jeigu matuojamas produktas labai artimas didžiausiai bandomosios veiksenos suvartojamajai galiai, tai reikės bandymo, leidžiančio matuoti didesniu tikslumu. Kalibravimas Tikslumui palaikyti vatmetrai kalibruojami kasmet. 3. Bandymo metodas . Įtaisų vidutinę suvartojamąją galią gamintojai privalo matuoti įtaisų išjungta būsena arba sumažinto pajėgumo veiksena. Tai reikia daryti energijos sąnaudas matuojant vieną valandą. Vatų vidurkiui apskaičiuoti gautos energijos sąnaudos gali būti padalytos iš vienos valandos. Energijos taupymo būsenų galios matavimas. Kad įtaisui galėtų būti suteikta teisė būti žymimam „Energy Star“ ženklu, atliekamas kiekvienos konkretaus įtaiso energijos taupymo būsenos (pvz., sumažinto pajėgumo, išjungtos, parengties, pristabdytosios) bandymas. Prieš pradedant šį bandymą aparatas yra prijungiamas prie veikiančios maitinimo linijos, tačiau išjungtas ir stabilizuojamas kambario aplinkos sąlygomis ne mažiau kaip 12 valandų. Prie aparato prijungiamas tinkamas vatvalandžių matuoklis, parengtas pateikti tikslius aparato energijos sąnaudų, neatjungiant nuo maitinimo šaltinio, rodmenis. Šį matavimą galima atlikti paeiliui su galios matavimu išjungta būsena; kartu abu bandymai turi užtrukti ne ilgiau kaip 14 valandų, įskaitant aparatui įjungti ir išjungti reikiamą laiką. Įjungti įtaisą ir leisti jam atlikti įkaitimo ciklą. Kai praeina numatytasis energijos taupymo būsenai skirtas laikas, užregistruoti matuoklio vatvalandžių rodmenis ir laiką (arba paleisti sekundmatį ar laikmatį). Po 1 valandos dar kartą užregistruoti matuoklio vatvalandžių rodmenis. Šių dviejų matuoklio vatvalandžių rodmenų skirtumas yra energijos suvartojimas sumažinto pajėgumo veiksena; padalyti iš 1 valandos vidutinei vardinei galiai gauti. II. KOMPIUTERIO VAIZDUOKLIO SPECIFIKACIJOS A. Sąvokų apibrėžimai 1. Kompiuterio vaizduoklis (taip pat „Vaizduoklis“) – rinkoje parduodamas elektroninis produktas, kurį sudaro vaizdo ekranas ir su juo susijusios elektroninės dalys, įmontuoti į vieną korpusą, kuris gali rodyti kompiuterio išvesties informaciją, gaunamą vienu ar keliais įvesties kanalais, tokiais kaip VGA, DVI ir (arba) IEEE 1394. Vaizduoklį paprastai sudaro elektroninis vamzdis (CRT), skystakristalis vaizduoklis (LCD) arba kitas vaizdavimo įtaisas. Šis apibrėžimas pirmiausia taikomas standartiniams, skirtiems naudoti su kompiuteriais vaizduokliams. Kad kompiuterio vaizduoklis atitiktų reikalavimus, jo matomo ekrano įstrižainė turi būti didesnė negu 12 colių, jis turi galėti gauti energiją iš atskiro sieninio kištukinio kintamosios srovės lizdo arba baterijos bloko, parduodamo su kintamosios srovės adapteriu. Kompiuterių vaizduokliai, turintys stoties nustatymo įtaisą (imtuvą), pagal šią specifikaciją gali atitikti „Energy Star“ reikalavimus, jeigu jie reklamuojami ir parduodami vartotojams kaip kompiuterių vaizduokliai (t. y. kompiuterio vaizduoklio funkcija yra pagrindinė jų paskirtis) arba kaip dvejopo naudojimo – kompiuterių vaizduokliai ir televizoriai. Tačiau produktams, turintiems stoties nustatymo įtaiso (imtuvo) ir kompiuterio funkciją, kuriais reklamuojami ir parduodami kaip televizoriai, ši specifikacija netaikoma. 2. Įjungta būsena (aktyvioji galia) – produktas yra prijungtas prie energijos šaltinio ir rodo vaizdą. Ši būsena paprastai reikalauja daugiau galios negu pristabdytoji veiksena ir išjungta būsena. 3. Pristabdytoji veiksena (mažos galios) – sumažintos galios būsena, į kurią kompiuterio vaizduoklis persijungia gavęs nurodymus iš kompiuterio ar panaudojus kitas funkcijas. Šiai būsenai būdinga tuščias ekranas ir mažiau suvartojamosios galios. Kompiuterio vaizduoklis grįžta į įjungtą būseną ir visišką darbo parengtį gavęs vartotojo (kompiuterio) signalą (pvz., vartotojas pajudina pelę arba paspaudžia klaviatūros klavišą). 4. Išjungta būsena (rezervinė galia) – mažiausios suvartojamosios galios veiksena, kurios vartotojas negali išjungti (paveikti) ir kuri gali tęstis neribotą laiką, jei kompiuterio vaizduoklis prijungtas prie elektros tinklo ir naudojamas laikantis gamintojo nurodymų. Šioje specifikacijoje išjungta būsena apibrėžiama kaip galios būsena, kai produktas yra prijungtas prie energijos šaltinio, tačiau vaizdo nerodo, o laukia, kol, gavęs tiesioginį vartotojo (kompiuterio) signalą (pvz., vartotojui paspaudus galios jungiklį), persijungs į įjungtą būseną[13]. 5. Visiško išjungimo būsena – būsena, kai produkto kištukas vis dar yra įjungtas į elektros tinklą, tačiau produktas buvo atjungtas nuo išorinio energijos šaltinio. Šią būseną dažniausiai sukelia vartotojas, paspaudęs visiško išjungimo jungiklį. Būdamas šioje būsenoje produktas visai nevartoja elektros, o matuojant matavimo įtaisai dažniausiai rodo 0 vatų. 6. Atjungtas – produktas buvo išjungtas iš elektros tinklo, todėl yra atjungtas nuo visų išorinių energijos šaltinių. B. Reikalavimus atitinkantys produktai Kad galėtų būti ženklinamas „Energy Star“ ženklu, kompiuterio vaizduoklio modelis turi atitikti A dalyje pateiktą apibrėžimą ir toliau II skyriaus C dalyje pateiktus specifikacijos reikalavimus. Kaip paaiškinta II skyriaus A dalies 1 punkte, ši specifikacija netaikoma kompiuterio funkcijas turintiems produktams, kurie reklamuojami ir parduodami kaip televizoriai. C. Energijos taupymo specifikacijos, taikomos reikalavimus atitinkantiems produktams Teisė būti ženklinamiems „Energy Star“ ženklu gali būti suteikiama tik tiems II skyriaus B dalyje išvardytiems produktams, kurie atitinka toliau nurodytus kriterijus. Plačiaekraniai modeliai. Plačiaekraniams (pvz., 16 : 9, 15 : 9 ir t. t.) modeliams teisė būti ženklinamiems „Energy Star“ ženklu suteikiama, jei jie atitinka šiose specifikacijose nurodytus energijos taupymo reikalavimus. Atskirų specifikacijų plačiaekraniams modeliams nėra, todėl jie turi atitikti toliau II skyriaus C dalies 1 ir 2 punktuose nurodytus reikalavimus. 1. Įjungta būsena (aktyvioji galia) . Kad turėtų teisę būti ženklinami „Energy Star“ ženklu, kompiuterių vaizduoklių modeliai turi neviršyti pagal šią lygtį nustatomo didžiausio aktyviosios galios suvartojimo: jei X < 1 mln. vaizdo elementų, Y = 23; jei X ≥ 1 mln. vaizdo elementų, Y = 28X. Y išreiškiamas vatais ir suapvalinamas iki gretimo didesnio sveikojo skaičiaus, o X – tai vaizdo elementų, užrašomų milijonais dešimtaine forma, skaičius (pvz., 1 920 000 vaizdo elementų = 1,92 mln. vaizdo elementų). Pvz., didžiausia kompiuterio vaizduoklio, kurio skiriamoji geba yra 1 024 × 768 (arba 0,78 mln. vaizdo elementų), suvartojamoji galia būtų Y = 23 vatai, o kompiuterio vaizduoklio, kurio skiriamoji geba yra 1600 × 1200, būtų 28 (1,92) = 53,76, arba suapvalinus – 54 vatai. Kad turėtų teisę būti ženklinamas „Energy Star“ ženklu, kompiuterio vaizduoklis turi būti išbandytas pagal II skyriaus D dalies „Bandymo metodologijoje“ aprašytą procedūrą. 2. Pristabdytoji veiksena ir išjungta būsena (a) Didžiausi suvartojamosios galios lygiai pristabdytąja veiksena ir išjungta būsena nurodyti toliau 2 lentelėje. Kompiuterių vaizduokliai, galintys veikti keliomis pristabdytosiomis būsenomis (t. y. pristabdytąja veiksena ir budėjimo būsena), veikdami visomis būsenomis, turi atitikti pristabdytajai veiksenai toliau taikomą reikalavimą. Pvz., kompiuterio vaizduoklis, kurio bandymo rezultatai pristabdytąja veiksena yra 4 vatai ir 2 vatai – budėjimo būsena, neatitiks reikalavimų, nes viena iš pristabdytųjų būsenų viršija 2 vatus. (b) Pristabdytajai veiksenai taikoma išimtis . Kompiuterių vaizduokliai, galintys automatiškai persijungti iš išjungtos būsenos (aktyvioji galia) į 1 vato ar mažiau vatų išjungtą būseną (rezervinė galia), atitinka šiuos energijos sąnaudų reikalavimus. Vartotojui neatlikus veiksmų, kompiuterio vaizduoklis į išjungtą būseną (rezervinė galia) turi įsijungti per 30 minučių arba per kitą būsimose kompiuterių specifikacijų versijose nustatytą laiką. Vartotojui toliau pratęsus darbą (pvz., vartotojas pajudina pelę arba spusteli klaviatūros klavišą), kompiuterio vaizduoklis turi grįžti į visišką darbo parengtį. Kitaip tariant, pristabdytoji veiksena nėra privaloma, jei kompiuterio vaizduoklis gali persijungti iš išjungtos būsenos (aktyvioji galia) į išjungtą būseną (rezervinė galia) ir atitinka „Energy Star“ reikalavimus, taikomus išjungtai būsenai (rezervinė galia). 2 LENTELĖ. Pristabdytosios veiksenos ir išjungtos būsenos energijos taupymo kriterijai Pristabdytoji veiksena | ≤ 2 vatai | Išjungta būsena | ≤ 1 vatas | (c) Pristabdytosios veiksenos įsijungimas . Taupyti energiją pristabdytąja veiksena kompiuterio vaizduoklis gali tik tada, kai įsijungia ši energijos taupymo būsena. Jos įsijungimą ir numatytąją trukmę valdo kompiuteris; jei yra galimybė (pvz., jei vaizduoklių gamintojas turi verslo ryšių su konkrečiais kompiuterių gamintojais arba jei vaizduoklių gamintojas savo kompiuteriais ar produktų rinkiniais dar ir prekiauja), vaizduoklių gamintojas turėtų užtikrinti, kad klientui pristatytų „Energy Star“ ženklu ženklinamų kompiuterių vaizduoklių pristabdytoji veiksena būtų įjungta. Be to, vartotojui neatlikus veiksmų, kompiuterio vaizduoklio pristabdytąją veikseną kompiuteris turi įjungti per 30 minučių arba per kitą nustatytą laiką. Jei kompiuterio vaizduoklis gali automatiškai persijungti iš įjungtos būsenos (aktyvioji galia) į išjungtą būseną (rezervinė galia), tai, laikantis pristabdytosios veiksenos reikalavimų, kompiuterio vaizduoklio išjungta būsena (rezervinė galia) vartotojui neatlikus veiksmų turi įsijungti per 30 minučių arba per kitą nustatytą laiką. D. Bandymo metodologija Pasirengimas produktų bandymui, metodologija ir dokumentacija. Toliau aprašomi bandymo ir matavimo metodai, grindžiami Vaizdo elektroninių standartų asociacijos (VESA) Vaizduoklių metrologijos komiteto ir Tarptautinės elektrotechnikos komisijos (IEC) paskelbtomis specifikacijomis, prireikus šią metodiką papildant metodais, sukurtais bendradarbiaujant su kompiuterių vaizduoklių pramone. Reikalaujama, kad gamintojai atliktų bandymus ir patys išduotų atitikties pažymėjimus tiems produktų modeliams, kurie atitinka „Energy Star“ metodiką. Kompiuterių vaizduoklių modelių, kurių sandara yra tokia pat ir kurie yra tapatūs visais požiūriais, išskyrus korpusą ir spalvą, grupėms teisė būti ženklinamiems gali būti suteikiama pateikus vieno tipinio modelio bandymų duomenis. Panašiai modeliai, kurie nebuvo pakeisti arba kurie nuo modelių, kuriais buvo prekiaujama ankstesniais metais, skiriasi tik apdaila, gali toliau turėti teisę būti ženklinami nepateikus naujų bandymų duomenų, jei specifikacija nebuvo pakeista. Imamoji galia matuojama nuo kištukinio lizdo arba energijos šaltinio iki bandomo produkto. Tikroji vidutinė kompiuterio vaizduoklio suvartojamoji galia matuojama vaizduokliui esant įjungtos būsenos (aktyvioji galia), pristabdytosios veiksenos (mažos galios) ir išjungtos būsenos (rezervinė galia). Atliekant matavimus, kuriais remiantis gamintojai produkto modeliui patys išduoda atitikties pažymėjimą, bandomo produkto veikimo sąlygos nuo pradžių turi būti tokios pat (pvz., sąranka ir nuostatos), kaip ir klientui pristatomo produkto, išskyrus atvejus, kai vadovaujantis toliau pateikiamais nurodymais turi būti padaryti pakeitimai. Siekiant užtikrinti, kad būtų naudojamos reikiamos elektronikos produktų suvartojamosios galios matavimo priemonės, atliekama ši procedūra, kurią sudaro trys pagrindinės dalys: Pasirengimas produktų bandymui ir bandymo sąlygos. Toliau nuo 1 (a) iki h punkto aprašytos bandymo aplinkos sąlygos ir matavimo procedūros, kurių turi būti laikomasi atliekant galios matavimus. Produktų bandymo metodologija. Galios matavimo įjungtos būsenos (aktyvioji galia), pristabdytosios veiksenos (mažos galios) ir išjungtos būsenos (rezervinė galia) bandymo konkretūs etapai aprašyti toliau 2 punkte. Produktų bandymo dokumentacija. Reikalavimai dokumentacijai, reikalingai pateikiant reikalavimus atitinkančio produkto duomenis, išsamiai aprašyti toliau 3 punkte. Šia procedūra užtikrinama, kad išorės veiksniai bandymo rezultatams nedaro neigiamo poveikio ir kad nuolat galima gauti tokius pat bandymo rezultatus. Gamintojai gali rinktis, bandymo rezultatams gauti naudotis savo ar nepriklausoma laboratorija. 1. Pasirengimas produktų bandymui ir bandymo sąlygos (a) Bandymo sąlygos . Bendrieji kriterijai Elektros tinklo įtampa[14] | Europa Šiaurės Amerika Australija (Naujoji Zelandija) Japonija | 230 (± 1 %) voltų k. s., 50 Hz (± 1 %) 115 (± 1 %) voltų k. s., 60 Hz (± 1 %) 230 (± 1 %) voltų k. s., 50 Hz (± 1 %) 100 (± 1 %) voltų k. s., 50 Hz (± 1 %)/60 Hz (± 1 %) | Bendras harmoninis iškraipymas (įtampa) | < 2 % bendro harmoninio iškraipymo | Aplinkos temperatūra | 20° C ± 5° C | Santykinė drėgmė | 30–80 % | Pilnutinė linijos varža | < 0,25 ohm | (Žr. IEC 62301 standarto „Buitiniai elektriniai aparatai. Parengties būsenos galios matavimas“ 3.2, 3.3 dalis ir VESA Plokščiųjų vaizduoklių matavimai (FPDM), 2.0 standarto, 301-2 skyrių) (b) Tamsios fotolaboratorijos sąlygos . Atliekant šviesos matavimus kompiuterio vaizduoklis turi būti tamsioje patalpoje. Kompiuterio vaizduoklio ekrano apšvieta (E) išjungta būsena (rezervinė galia) turi būti lygi 1,0 arba mažiau liuksų. Šviesos matavimo įtaisu (ŠMĮ) matuojama ties ekrano centrui statmenu tašku kompiuterio vaizduokliui esant išjungtos būsenos (rezervinė galia) (žr. VESA FPDM 2.0 standarto, 301-2F skyrių). (c) Spalvos valdikliai ir periferiniai įrenginiai. Turi būti nustatytos visų spalvos valdiklių (atspalvis, grynis, gama ir t. t.) gamintojo numatytosios nuostatos. Prie esamų universalios nuosekliosios magistralės (USB) šakotuvų arba prievadų neturi būti prijungta išorinių įtaisų. Norint sumažinti ne paties vaizduoklio suvartojamąją galią, gali būti nustatyta mažiausiai energijos reikalaujanti integruotų garsiakalbių, televizijos stočių nustatymo įtaisų ir kitokia sąranka, kurią gali nustatyti vartotojas. Norint sumažinti suvartojamąją galią, negali būti pašalinta elektros grandinė arba imamasi kitų veiksmų, kurių negali atlikti vartotojas. (d) Galios matavimo bandymo sąlygos . Nustatomi rekomenduojami didžiausios skiriamosios gebos CRT ekranų matmenys vaizdo elementais, naudotini esant 75 Hz vaizdo atnaujinimo dažniui. Atliekant bandymus turi būti taikomas VESA diskretiškas vaizduoklių sinchronizavimas (DMT) arba naujesnis standartinis šio pramonės sektoriaus matmenų vaizdo elementais sinchronizavimas. Nustačius išbandytus matmenis, CRT vaizduoklis turi atitikti visas jo gamintojo nurodytas kokybės specifikacijas. LCD ir kitų pastovių matmenų vaizdo elementais technologijų atveju nustatomi pradiniai matmenys vaizdo elementais. Nustatomas 60 Hz lygus LCD vaizdo atnaujinimo dažnis, tačiau jei gamintojas konkrečiai rekomenduoja kitą atnaujinimo dažnį, tas dažnis ir nustatomas. (e) Galios matavimo procedūros . Kompiuterio vaizduoklio suvartojamoji galia vatais matuojama naudojant nustatytą bandymo modelį. Įkaitimo trukmė turi būti ne trumpesnė negu 20 minučių (dėl įkaitimo bandymo žr. VESA FPDM 2.0 standarto 301-2D arba 305-3 skyrių). Kiekvieno atsitiktine tvarka pasirinkto vaizduoklio suvartojamajai galiai nustatyti, esant II skyriaus D dalies 1 (a) punktenustatytiems atitinkamai vienam ar keliems įtampos ir dažnio deriniams, turi būti naudojamas tikrasis RMS vatmetras, kurio maksimumo koeficientas yra ne mažesnis kaip penki (žr. VESA standarto „Vaizduoklių specifikacijos ir matavimo procedūros“ 1.0 versijos 1.0 redakcijos 8.1.3 skyrių). Matuojama vatais per tris minutes nusistovėjus galiai. Rodmenys laikomi nusistovėjusiais, jei vatų rodmenys per tris minutes nekinta daugiau negu 1 % (žr. IEC 4.3.1). (Atlikdami modelio matavimus pristabdytąja veiksena (mažos galios) ir išjungta būsena (rezervinė galia) gamintojai neturi kreipti dėmesio į įėjimo sinchronizavimo signalo patikrinimo ciklą.) Gamintojai naudoja kalibruotus matavimo įtaisus, galinčius matuoti vienos dešimtosios vato ar didesniu tikslumu. Remdamasi Europos norma 50301 (žr. BSI 03-2001, BS EN 50301:2001, Garso, vaizdo ir susijusios įrangos suvartojamosios galios matavimo metodai, A priedas), EPA nustatė bandymo procedūrą, pagal kurią reikalaujamų išbandyti įtaisų skaičius priklauso nuo pirmojo įtaiso bandymo rezultatų. Nustatant „Energy Star“ reikalavimų atitiktį, jei išbandytas kompiuterio vaizduoklis visomis trimis darbo būsenomis (įjungta (aktyvioji galia), pristabdytoji (mažos galios) ir išjungta (rezervinė galia)) suvartoja ne mažiau kaip 15 % mažiau galios (t. y. daugiau negu 15 % arba lygiai 15 %) negu numatyta „Energy Star“ specifikacijoje, tai jis turi būti išbandytas tik vieną kartą. Tačiau jei išbandytas kompiuterio vaizduoklis bet kuria viena iš trijų darbo būsenų suvartoja iki 15 % (t. y. mažiau negu 15 %), numatytų „Energy Star“ specifikacijoje, turi būti išbandyti dar du vaizduokliai. Kad modelis atitiktų „Energy Star“ reikalavimus, nė viena jo bandymo vertė negali būti didesnė negu nurodyta „Energy Star“ specifikacijoje. Visi bandymo rezultatai bei vidutiniai dydžiai (trijų ar daugiau rodmenų) turi būti nurodomi „Energy Star“ produkto, atitinkančio (kokybės) reikalavimus, duomenų (AKR) formoje. Šį metodą iliustruoja toks pavyzdys: PAVYZDYS: Kad būtų paprasčiau, tarkime, kad specifikacijoje yra nurodyta 100 arba mažiau vatų ir ji taikoma tik vienai darbo būsenai. 85 vatų atitiktų 15 % ribą. Jei pirmojo įtaiso matavimo rezultatas lygus 80 vatų, daugiau bandymų atlikti nereikia, modelis atitinka reikalavimus (80 vatų reiškia, kad suvartojama ne mažiau kaip 15 % mažiau energijos negu nurodyta specifikacijoje ir kad rezultatas „viršija“ 15 % ribą). Jei pirmojo įtaiso matavimo rezultatas lygus 85 vatams, daugiau bandymų atlikti nereikia, modelis atitinka reikalavimus (85 vatai reiškia, kad suvartojama lygiai 15 % mažiau energijos negu nurodyta specifikacijoje). Jei pirmojo įtaiso matavimo rezultatas lygus 90 vatų, atitikčiai reikalavimams nustatyti turi būti išbandyti dar du įtaisai (90 vatų reiškia, kad suvartojama tik 10 % mažiau energijos negu nurodyta specifikacijoje ir rezultatas „nesiekia“ 15 % ribos). Jei trijų įtaisų bandymo rezultatai yra 90, 98 ir 105 vatai, modelis neatitinka „Energy Star“ reikalavimų, nes vienas iš rodmenų (105) viršija „Energy Star“ specifikacijoje nurodytą dydį, nors vidurkis yra 98 vatai. | (f) Skaisčio bandymo modeliai ir procedūros. CRT vaizduoklių ekrano dydžiui nustatyti laborantas naudoja AT01P (siektino suderinimo rodiklio 01 teigiamos būsenos) modelį (VESA FPDM 2.0 standartas, A112-2F, AT01P) ir pagal jį kompiuterio vaizduoklį sureguliuoja pagal gamintojo rekomenduojamą vaizdo dydį, kuris paprastai yra šiek tiek mažesnis negu didžiausias matomas ekrano dydis. Įjungiamas bandymo modelis (VESA FPDM 2.0 standartas, A112-2F, SET01K), turintis aštuonis pilkos spalvos atspalvius – nuo visiškai juodos (0 voltų) iki visiškai baltos (0,7 volto)[15]. Įėjimo signalo dydžiai atitinka 2002 m. gruodžio mėn. VESA Vaizdo signalo standartą (VSIS), 1.0 versija, 2.0 red. Laborantas kompiuterio vaizduoklio ryškumą reguliuoja (jei yra galimybė) pradėdamas nuo didžiausio dydžio, kol mažiausias juodos padalos skaisčio dydis yra vos matomas (VESA FPDM 2.0 standartas, 301-3K skyrius). Tada laborantas įjungia bandymo modelį (VESA FPDM 2.0 standartas, A112-2H, L80), kurį sudaro visiškai baltas (0,7 volto) langelis, užimantis 80 % vaizdo. Paskui laborantas reguliuoja kontrastą, kol balto ekrano ploto skaistis pasiekia ne mažiau kaip 100 kandelų vienam kvadratiniam metrui, nustatytų pagal VESA FPDM 2.0 standarto 302-1 skyrių. Pastovių matmenų vaizdo elementais vaizduokliams (pvz., LCD ir kt.) išbandyti naudojamas bandymo modelis (VESA FPDM 2.0 standartas, A112-2F, SET01K), turintis aštuonis pilkos spalvos atspalvius – nuo visiškai juodos (0 voltų) iki visiškai baltos (0,7 volto). Įėjimo signalo dydžiai atitinka 2002 m. gruodžio mėn. VESA Vaizdo signalo standartą (VSIS), 1.0 versija, 2.0 red. Nustatęs didžiausią ryškumą ir kontrastą, laborantas patikrina, ar galima išskirti beveik baltą ir beveik pilkšvą lygius. Jei beveik balto ir beveik pilkšvo lygių negalima išskirti, kontrastas reguliuojamas tol, kol juos bus galima išskirti. Tada laborantas įjungia bandymo modelį (VESA FPDM 2.0 standartas, A112-2H, L80), kurį sudaro visiškai baltas (0,7 volto) langelis, užimantis 80 % vaizdo. Paskui laborantas reguliuoja ryškumą, kol balto ekrano ploto skaistis pasiekia ne mažiau kaip 175 kandelas vienam kvadratiniam metrui, nustatytas pagal VESA FPDM 2.0 standarto 302-1 skyrių. Jei kompiuterio vaizduoklio didžiausias skaistis yra lygus mažiau negu 175 kandeloms vienam kvadratiniam metrui (pvz., 150), laborantas naudoja didžiausią skaistį (pvz., 150) ir pateikia EPA šį dydį kartu su kita reikiama bandymo dokumentacija. Panašiai, jei kompiuterio vaizduoklio mažiausias skaistis yra didesnis negu 175 kandelų vienam kvadratiniam metrui (pvz., 200), laborantas naudoja mažiausią skaistį (pvz., 200) ir šį dydį nurodo „Energy Star“ AKR formoje. (g) Šviesos matavimo procedūros . Kai turi būti atlikti tokie šviesos matavimai, kaip apšvietos ir skaisčio, naudojamas ŠMĮ, o kompiuterio vaizduoklis laikomas tamsios fotolaboratorijos sąlygomis. ŠMĮ matuojama kompiuterio vaizduoklio ekrano centre ir statmenai jam (žr. VESA FPDM 2.0 standartą, A115 priedas). Matuojamas ekrano paviršiaus plotas sudaro ne mažiau kaip 500 vaizdo elementų, išskyrus atvejus, kai tai viršija plotą, atitinkantį stačiakampio formos plotą, kurio kraštinių ilgis lygus 10 % matomo ekrano aukščio ir pločio (tokiu atveju taikoma ši riba). Tačiau apšviestas plotas niekada negali būti mažesnis negu ŠMĮ matuojamas plotas (žr. VESA FPDM 2.0 standarto 301-2H skyrių). (h) Vaizduoklio sąranka ir apibūdinimas . Bandomojo kompiuterio vaizduoklio charakteristikos registruojamos prieš bandymą. Registruojama ne mažiau kaip ši informacija: Produkto aprašymas, kategorija (pvz., 17 colių kompiuterio vaizduoklis, baltas korpusas) | Vaizduoklio technologija (pvz., CRT, LCD, plazminis) | Prekės ženklo pavadinimas (gamintojas) | Modelio numeris | Serijos numeris | Vardinė įtampa (Vks) ir dažnis (Hz) | Matomos įstrižainės dydis (coliai) | Ekrano kraštinių santykis (pvz., 4 : 3) | Rekomenduojamas vaizdo dydis (tikrasis išbandytas dydis), plotis X aukštis | Žiūrėjimo kampas (horizontalaus ir vertikalaus kampo laipsniai) | Ekrano atnaujinimo dažnis (bandymo metu) (Hz) | Vaizdo elementų skaičius bandymo metu (horizontaliai) | Vaizdo elementų skaičius bandymo metu (vertikaliai) | Didžiausia deklaruojama skiriamoji geba (horizontaliai) | Didžiausia deklaruojama skiriamoji geba (vertikaliai) | Analoginė, skaitmeninė arba abi sąsajos | Informacija apie naudotus įtaisus (pvz., signalų generatoriaus rūšis) | 2. Produktų bandymo metodologija (a) Bandymo metodas . Toliau aprašoma bandomo įtaiso tikrosios galios poreikio matavimo bandymo eiga įjungta būsena (aktyvioji galia), pristabdytąja veiksena (mažos galios) ir išjungta būsena (rezervinė galia). Reikalaujama, kad gamintojai kompiuterių vaizduoklius išbandytų naudodami analoginę sąsają, išskyrus atvejus, kai tokia sąsaja nenumatyta (t. y. skaitmeninės sąsajos vaizduoklius, kuriuos šis bandymo metodas apibrėžia kaip turinčius tik skaitmeninę sąsają). Dėl informacijos apie skaitmeninės sąsajos vaizduoklių įtampą žr. 8 išnašą, paskui, naudojant skaitmeninį signalų generatorių, taikyti toliau aprašytą bandymo metodą. (i) Įjungta būsena (aktyvioji galia) (a) Įjungti bandomą įtaisą į kištukinį lizdą arba energijos šaltinį ir sujungti su bandymo įranga. Atliekant kompiuterių vaizduoklių, pristatomų su išoriniu maitinimo šaltiniu, bandymus turi būti naudojamas išorinis maitinimo šaltinis (o ne etaloninis maitinimo šaltinis). (b) Įjungti visos bandymo įrangos maitinimą ir tinkamai sureguliuoti energijos šaltinio įtampą ir dažnį. (c) Patikrinti normalų bandomo įtaiso darbą ir palikti visas gamintojo numatytąsias vartotojo reguliuojamas nuostatas. (d) Nuotolinio valdymo įtaisu arba ant bandomo aparato korpuso esančiu įjungimo (išjungimo) jungikliu įjungti bandomojo įtaiso įjungtą būseną (aktyvioji galia). Palaukti, kol bandomas aparatas įkais iki darbo temperatūros (maždaug 20 minučių). (e) Nustatyti reikiamą vaizduoklio būseną. Žr. „Galios matavimo bandymo sąlygos“, II skyriaus D dalies 1 (d) punkte. (f) Užtikrinti tamsios fotolaboratorijos sąlygas. Žr. „Šviesos matavimo procedūros“, II skyriaus D dalies 1 (g) punkte, ir „Tamsios fotolaboratorijos sąlygos“, B dalis. (g) Nustatyti dydį ir skaistį. Žr. „CRT arba pastovių matmenų vaizdo elementais vaizduoklių skaisčio bandymo modeliai ir procedūros“, II skyriaus D dalies 1 (f) punkte. Nustačius skaistį, tamsios fotolaboratorijos sąlygos nebereikalingos. (h) Patikrinti, ar maitinimas iš sienos kištukinio lizdo atitinka specifikacijas, arba sureguliuoti energijos šaltinio kintamąją srovę, kaip nurodyta II skyriaus D dalies 1 (a) punkte (pvz., 115 V ± 1 %, 60 Hz ± 1 %). (i) Nustatyti vatmetro srovės diapazoną. Išrinktojo diapazono visos skalės dydis, padaugintas iš vatmetro vardinio maksimumo koeficiento (Ididž/Irms), turi būti didesnis negu didžiausias osciloskopu nustatytas srovės rodmuo. (j) Palaukti, kol nusistovės vatmetro rodmenys, tada užregistruoti tikrąjį vatmetro energijos rodmenį vatais. Matavimai laikomi pastoviais, jei galios vatais rodmuo per tris minutes nesikeičia daugiau negu 1 %. Žr. „Galios matavimo procedūros“, II skyriaus D dalies 1 (e) punktas. (k) Kad būtų galima apskaičiuoti vaizdo elementų skaičių vienam vatui, užregistruojama suvartojamoji galia, taip pat bendri matmenys vaizdo elementais (parodyti vaizdo elementai – horizontalūs × vertikalūs). (c) Užregistruoti bandymo sąlygas ir bandymo duomenis. (ii) Pristabdytoji veiksena (mažos galios) (maitinimas įjungtas, nėra vaizdo signalo) (a) Baigiant įjungtos būsenos (aktyvioji galia) bandymą, įjungti kompiuterio vaizduoklio pristabdytąją veikseną (mažos galios). Reguliavimo metodas registruojamas kartu su veiksmų seka, reikalinga aparatui persijungti į pristabdytąją veikseną (mažos galios). Įjungti visos bandymo įrangos maitinimą ir tinkamai sureguliuoti darbo diapazoną. (b) Leisti kompiuterio vaizduokliui toliau dirbti pristabdytąja veiksena (mažos galios), kol nusistovi matuojamos galios rodmenys. Rodmenys laikomi nusistovėjusiais, jei galios vatais rodmuo per tris minutes nesikeičia daugiau negu 1 %. Atlikdami modelio matavimus pristabdytąja veiksena (mažos galios) gamintojai neturi kreipti dėmesio į įėjimo sinchronizavimo signalo patikrinimo ciklą. (c) Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų teisingai nustatyti vidutiniai dydžiai (t. y. ne maksimali arba momentinė energija). Jei įtaisas turi kelias rankiniu būdu išrenkamas pristabdytąsias veiksenas, matuoti įjungus įtaiso didžiausių energijos sąnaudų būseną. Jei iš vienos būsenos į kitą įtaisas persijungia automatiškai, matavimo trukmė turėtų būti pakankamai ilga, kad būtų galima gauti visų būsenų tikrąjį bendrą vidurkį. (iii) Išjungta būsena (rezervinė galia) (maitinimas išjungtas) (a) Baigus pristabdytosios veiksenos (mažos galios) bandymą, įjungti kompiuterio išjungtą būseną (rezervinė galia). Jei yra tik vienas maitinimo jungiklis (t. y. laikino išjungimo arba visiško išjungimo), paspausti tą jungiklį; jei yra du maitinimo jungikliai (t. y. laikino išjungimo IR visiško išjungimo), paspausti laikino išjungimo jungiklį. Reguliavimo metodas registruojamas kartu su reikiamų įvykių seka, kol persijungiama į išjungtą būseną (rezervinė galia). Įjungti visos bandymo įrangos maitinimą ir tinkamai sureguliuoti darbo diapazoną. (b) Kol matuojami nusistovėję galios rodmenys, leisti kompiuterio vaizduokliui toliau dirbti išjungta būsena (rezervinė galia). Rodmenys yra laikomi nusistovėjusiais, jei galios vatais rodmuo per tris minutes nesikeičia daugiau negu 1 %. Atlikdami modelio matavimus pristabdytąja veiksena (mažos galios), gamintojai neturi kreipti dėmesio į įėjimo sinchronizavimo signalo patikrinimo ciklą. (c) Užregistruoti bandymo sąlygas ir bandymo duomenis. Kad būtų teisingai nustatyti vidutiniai dydžiai (t. y. ne maksimali arba momentinė energija), matavimo trukmė turi būti pakankamai ilga. 3. Produktų bandymo dokumentacija Produkto, atitinkančio reikalavimus, duomenų pateikimas. Reikalaujama, kad partneriai patys išduotų atitikties pažymėjimus produktų modeliams, kurie atitinka „Energy Star“ metodikas, ir informaciją apie juos „Energy Star“ pateiktų AKR forma. „Energy Star“ reikalavimus atitinančių produktų sąrašai, įskaitant informaciją apie naujus ir nebegaminamus modelius, turi būti pateikiami kasmet arba, gamintojui pageidaujant, dažniau. E. Vartotojo sąsaja Gamintojams primygtinai rekomenduojama produktus kurti pagal vartotojo sąsajos standartus, kuriamus vykdant Galios valdymo projektą, kad visų elektroninių įtaisų galios valdymo priemonės būtų nuoseklesnės ir aiškesnės. Išsamesnė informacija apie šį projektą pateikta http://eetd.LBL.gov/Controls. III. SPAUSDINTUVŲ, FAKSŲ IR PAŠTO APARATŲ SPECIFIKACIJOS Šios spausdintuvų, faksų ir pašto aparatų specifikacijos taikytinos iki 2007 m. kovo 31 d. A. Sąvokų apibrėžimai 1. Spausdintuvas – vaizdo gavimo įranga, pagaminta kaip standartinis modelis, kuri yra dokumentų išvedimo įtaisas ir gali priimti informaciją iš atskiro vartotojo arba į tinklą sujungtų kompiuterių. Be to, turi būti galima įtaisą maitinti iš sienos kištukinio lizdo. Šis apibrėžimas skirtas produktams, kurie reklamuojami ir parduodami kaip spausdintuvai, įskaitant spausdintuvus, kurie gali būti naujovinami iki daugiafunkcio įtaiso (DFĮ)[16]. 2. Faksas – vaizdo gavimo įranga, pagaminta kaip standartinis modelis, kuri yra dokumentų išvedimo įtaisas, kurio pirminė funkcija – siųsti ir priimti informaciją. Ši specifikacija taikoma ant paprasto popieriaus spausdinantiems faksams (pvz., rašaliniams arba burbuliniams spausdintuvams, lazeriniams (šviesos diodų) ir terminio perkėlimo spausdintuvams). Įtaisą turi būti galima maitinti iš sienos kištukinio lizdo. Šis apibrėžimas skirtas produktams, kurie yra reklamuojami ir parduodami kaip faksai. 3. Spausdintuvo ir fakso derinys – vaizdo gavimo įranga, pagaminta kaip standartinis modelis, kuris yra dvejopos paskirties – visomis funkcijomis veikiantis spausdintuvas ir faksas, kaip apibrėžta anksčiau. Šis apibrėžimas skirtas produktams, kurie yra reklamuojami ir parduodami kaip spausdintuvą ir faksą jungiantys įtaisai. 4. Pašto aparatas – vaizdo gavimo įranga, skirta pašto žymoms spausdinti ant pašto siuntų. Įtaisą turi būti galima maitinti iš sienos kištukinio lizdo. Šis apibrėžimas skirtas produktams, kurie yra reklamuojami ir parduodami kaip pašto aparatai. 5. Spausdinimo sparta – puslapiais per minutę (ppm) matuojama modelio spausdinimo sparta. Spausdinimo sparta atitinka tokią produkto spausdinimo spartą, kokią reklamuoja programos dalyvis. Eilutinių spausdintuvų (pvz., matricinių arba smūginių spausdintuvų) spausdinimo sparta grindžiama ISO 10561 nustatytu metodu. Plačiaformačių spausdintuvų, pirmiausia skirtų spausdinti ant A2 arba 17 x 32 colių ar didesnio popieriaus, spausdinimo sparta nurodyta vienspalvio teksto išvesties sąlygomis numatytąja skiriamąja geba. Spausdinimo sparta, matuojama kaip A2 arba A0 atspaudai per minutę, A4 dydžio atspaudų sparta paverčiama kaip nurodyta toliau: (a)vienas A2 atspaudas per minutę atitinka keturis A4 atspaudus per minutę; (b) vienas A0 atspaudas per minutę atitinka 16 A4 atspaudų per minutę. Laikoma, kad pašto aparatų puslapiai per minutę (ppm) atitinka pašto siuntas per minutę (pspm). 6. Reikmuo – papildomos įrangos vienetas, nebūtinas pagrindinio įtaiso normaliam darbui, tačiau jis gali būti prijungtas prieš pristatymą arba po jo, kad būtų pagerintas arba pakeistas spausdintuvo veikimas. Reikmenų pavyzdžiai – apdailos, rūšiavimo, papildomo popieriaus padavimo įtaisus ir dvipusės veiksenos įtaisus. Reikmuo, žymimas savu modelio numeriu, gali būti parduodamas atskirai arba kartu su pagrindiniu įtaisu kaip spausdintuvo dalis. 7. Aktyvi veiksena – būsena (arba veiksena), kuria produktas gamina dokumento išvestį arba priima dokumento įvestį. Šiai būsenai paprastai reikia daugiau energijos negu pristabdymo būsenai. 8. Pristabdymo būsena – būsena, esanti, kai produktas negamina dokumento išvesties arba nepriima dokumento įvesties ir vartoja mažiau energijos sąnaudų nei gamindamas tokią išvestį arba priimdamas tokią įvestį. Perėjimas iš pristabdymo būsenos į aktyvią veikseną neturi sukelti pastebimos delsos gaminant dokumento išvestį. 9. Pristabdytoji veiksena – būsena, esanti, kai produktas negamina dokumento išvesties arba nepriima dokumento įvesties ir vartoja mažiau energijos sąnaudų nei pristabdymo būsena. Persijungiant iš pristabdytosios būsenos į aktyvią veikseną gali būti šiek tiek uždelsiama gaminamo dokumento išvestis, tačiau neturi būti uždelsiama priimti informacijos iš tinklo arba kitų įvesties šaltinių. Produktas persijungia į šią veikseną per nustatytą laikotarpį po to, kai buvo pagaminta paskutinio dokumento išvestis. 10. Numatytasis pristabdytosios veiksenos laikas – programos dalyvio prieš pristatant nustatytas laikotarpis, kuriuo nustatoma, kada produktas persijungs į pristabdytąją veikseną. Numatytasis laikas matuotinas nuo paskutinės dokumento išvesties pagaminimo laiko. 11. Dvipusiškumas – procedūra, kai tekstas, paveikslas arba teksto ir paveikslo derinys gaminami abiejose vieno popieriaus lakšto pusėse. 12. Standartinis modelis – terminas, vartojamas aprašyti tokiam produktui ir su juo susijusioms ypatybėms, kokį reklamuoja ir parduoda programos dalyvis ir koks yra pagamintas savo numatytajai paskirčiai. 13. Paleisties įvykis. Šiame susitarime paleisties įvykis apibrėžiamas kaip vartotojo, užprogramuotas arba išorės įvykis ar stimulas, sukeliantis kompiuterio persijungimą iš pristabdymo arba pristabdytosios veiksenos į aktyvią veikseną. „Paleisties įvykiui“, kaip apibrėžta šioje specifikacijoje, nėra priskiriama su tinklu susijusios apklausos užklausos arba „skimbtelėjimai“, kurie įprasti tinklų aplinkose. B. Produkto, kuriam galima suteikti teisę būti ženklinamam „Energy Star“ ženklu, savybės 1. Techninės specifikacijos (a) Pristabdytoji veiksena . „Energy Star“ programos dalyvis sutinka, kad tik tie produktai, kurie gali persijungti į pristabdytąją veikseną po prastovos laikotarpio arba išlaikyti tokį pat arba mažesnį kaip nurodyta 3–8 lentelėse (toliau) suvartojamosios galios lygį, gali turėti teisę būti ženklinami „Energy Star“ ženklu. (b) Numatytasis laikas . „Energy Star“ programos dalyvis sutinka taip nustatyti savo produkto numatytąjį laiką, kad baigus paskutinę užduotį pristabdytoji veiksena įsijungtų per 3–8 lentelėse (toliau) nurodytą laiką (pvz., nuo to laiko, kai pagaminta paskutinė dokumento išvestis). Programos dalyvis taip pat privalo pristatyti produktus, nustatęs pristabdytosios veiksenos numatytąjį laiką pagal 3–8 lentelėse (toliau) nurodytus lygius. (c) Veikimas tinkle. „Energy Star“ programos dalyvis sutinka vertinti produktus kaip numatomus skirti naudoti (pagal pirmesnį III skyriaus A dalies12 punktą) galutiniam vartotojui, ypač produktus, skirtus jungti į tinklą. „Energy Star“ programos dalyvis sutinka, kad visi produktai, pateikiami rinkai, reklamuojami arba parduodami kaip galintys veikti tinkle, atlikus parengties veikti tinkle sąranką turi atitikti „Energy Star“ specifikacijas (toliau) (t. y. veikti tinkle). (i) Jeigu produktas pristatomas galintis veikti tinkle, tai veikdama tinkle jis persijungia į pristabdytąją veikseną. (ii) Jeigu produktas pristatomas galintis veikti tinkle, tai pristabdytąja veiksena jis išlaiko galimybę atsiliepti į paleisties įvykius, perduotus arba skirtus produktui veikiant tinkle. (d) Dvipusiškumas. Dėl visų standartizuotų dydžių, viršijančių 10 ppm, spausdintuvų, kuriuose yra įrengtas dvipusiškumo įtaisas, rekomenduojama, kad „Energy Star“ programos dalyvis savo klientus pamokytų, kaip naudotis spausdintuvu, kai dvipusiškumas nustatytas kaip numatytoji spausdinimo veiksena. Mokymas gali būti informavimas produkto vadovuose apie tinkamą spausdintuvo tvarkyklę ir spausdinimo meniu nuostatas arba, kai yra įrengtas dvipusiškumo įtaisas, išsamių konkrečių nurodymų dėl spausdintuvo tvarkyklės davimas. (e) Išsamios specifikacijos. „Energy Star“ programos dalyvis sutinka vertinti produktus pagal šias specifikacijas: 3 LENTELĖ Savarankiškosios veiksenos faksai (pirmiausia skirti A4 arba 8,5 x 11 colių dydžio popieriui) Produkto sparta puslapiais per minutę (ppm) | Pristabdytoji veiksena (vatai) | Numatytasis persijungimo į pristabdytąją veikseną laikas | 0 < ppm ≤ 10 | ≤ 10 | ≤ 5 minutės | 10 < ppm | ≤ 15 | ≤ 5 minutės | 4 LENTELĖ Pašto aparatai Produkto sparta siuntomis per minutę (pspm) | Pristabdytoji veiksena (vatai) | Numatytasis persijungimo į pristabdytąją veikseną laikas | 0 < pspm ≤ 50 pspm | ≤ 10 | ≤ 20 minučių | 50 < ppm ≤ 100 pspm | ≤ 30 | ≤ 30 minučių | 100 < pspm ≤ 150 pspm | ≤ 50 | ≤ 40 minučių | 150 < pspm | ≤ 85 | ≤ 60 minučių | 5 LENTELĖ Standartizuoto dydžio spausdintuvai ir spausdintuvų arba ir fakso deriniai* (skirti pirmiausia A3, A4, arba 8,5 x 11 colių dydžio popieriui) Produkto sparta puslapiais per minutę (ppm) | Pristabdytoji veiksena (vatai)[17] | Numatytasis persijungimo į pristabdytąją veikseną laikas | 0 < ppm ≤ 10 | ≤ 10 | ≤ 5 minutės | 10 < ppm ≤ 20 | ≤ 20 | ≤ 15 minučių | 20 < ppm ≤ 30 | ≤ 30 | ≤ 30 minučių | 30 < ppm ≤ 44 | ≤ 40 | ≤ 60 minučių | 44 < ppm | ≤ 75 | ≤ 60 minučių | * Įskaitant vienspalvę elektrofotografiją, vienspalvį terminį perkėlimą ir vienspalvius bei spalvinius rašalinius spausdintuvus. 6 LENTELĖ Smūginiai spausdintuvai, skirti pirmiausia A3 popieriui Pristabdytoji veiksena (vatai) | Numatytasis persijungimo į pristabdytąją veikseną laikas | ≤ 28 | ≤ 30 minučių | 7 LENTELĖ Dideli arba plačiaformačiai spausdintuvai (skirti pirmiausia A2, 17 x 22 colių arba didesniam popieriui) Produkto sparta puslapiais per minutę (ppm) | Pristabdytoji veiksena (vatai) | Numatytasis persijungimo į pristabdytąją veikseną laikas | 0 < ppm ≤ 10 | ≤ 35 | ≤ 30 minučių | 10 < ppm ≤ 40 | ≤ 65 | ≤ 30 minučių | 40 < ppm | ≤ 100 | ≤ 90 minučių | 8 LENTELĖ Spalviniai spausdintuvai* (skirti pirmiausia A3, A4, arba 8,5 x 11 colių dydžio popieriui) Produkto sparta puslapiais per minutę (ppm) | Pristabdytoji veiksena (vatai) | Numatytasis persijungimo į pristabdytąją veikseną laikas | 0 < ppm ≤ 10 | ≤ 35 | ≤ 30 minučių | 10 < ppm ≤ 20 | ≤ 45 | ≤ 60 minučių | 20 < ppm | ≤ 70 | ≤ 60 minučių | * Įskaitant spalvinę elektrofotografiją ir spalvinį terminį perkėlimą. 2. Išimtys ir išaiškinimai Po išsiuntimo „Energy Star“ programos dalyvis arba jo paskirtasis priežiūros atstovas modelių, kuriems taikoma ši specifikacija, neturi keisti jokiu būdu, kuris darytų įtaką produkto galėjimui atitikti anksčiau aprašytas specifikacijas. Yra šios dvi išimtys: (a) Numatytieji laikai. Po išsiuntimo „Energy Star“ programos dalyvis, paskirtasis priežiūros atstovas arba vartotojas gali keisti pristabdytosios veiksenos numatytuosius laikus iki gamykloje nustatytos didžiausios 240 minučių trukmės. Jeigu gamintojas nusprendžia projektuoti produktus su daugiau nei viena galios valdymo būsena, visa bendra numatytųjų laikų suma neturi būti didesnė kaip 240 minučių. (b) Pristabdytosios veiksenos sulaikymas. Atskiru atveju, kai pristabdytoji veiksena vartotojui dėl konkrečių jo naudojimosi įpročių kelia didelių nepatogumų, programos dalyvis, paskirtasis priežiūros atstovas arba vartotojas gali sulaikyti šią pristabdytosios veiksenos ypatybės veikimą. Jeigu programos dalyvis nusprendžia projektuoti tokius savo produkto modelius, kurie vartotojui leidžia sulaikyti pristabdytosios veiksenos ypatybės veikimą, sulaikymo parinkties prieigos būdas turi skirtis nuo prieigos prie laiko nuostatų. Pvz., jeigu programų meniu suteikia galimybę pristabdytosios veiksenos delsą nustatyti 15, 30, 60, 90, 120 ir 240 minučių, šiame meniu neturi būti galimybės parinkti „sulaikyti“ arba „išjungti“. Tai turi būti paslėptasis (arba mažiau akivaizdus) arba įtrauktas į skirtingą meniu pasirinkimas. C. Bandymo metodikos 1. Bandymo sąlygos. Toliau yra aprašytos bandymo aplinkos sąlygos, kurios sukuriamos atliekant galios matavimą. Jų reikia užtikrinimui, kad išorės veiksniai nedaro įtakos bandymo rezultatams ir kad vėliau bandymo rezultatus bus galima pakartoti. Pilnutinė linijos varža: < 0,25 ohm Bendras harmoninis iškraipymas: < 5% (Įtampa) Aplinkos temperatūra: 25 laipsniai Celsijaus +/- 3 laipsniai Celsijaus Įėjimo kintamosios srovės įtampa: 115 VAC RMS +/- 5 V RMS Įėjimo kintamosios srovės dažnis: 60 Hz +/- 3 Hz 2. Bandymo įranga. Taikomos I skyriaus C dalies 2 punkto nuostatos. 3. Bandymo metodas. Taikomos I skyriaus C dalies 3 punkto nuostatos. IV. KOPIJUOKLIŲ SPECIFIKACIJOS Šios kopijuoklių specifikacijos taikytinos iki 2007 m. kovo 31 d. A. Sąvokų apibrėžimai 1. Kopijuoklis – komercinis reprografinis vaizdo gavimo įtaisas, kurio vienintelė funkcija – gaminti grafinio dokumento originalo kopijas. Kopijuoklį turi sudaryti ženklinimo sistema, vaizdo gavimo sistema ir popieriaus krovos modulis. Ši specifikacija taikoma nespalvinėms paprasto popieriaus kopijuoklių technologijoms, nors ketinama dėmesį sutelkti į tokią plačiai naudojamą standartinę kopijavimo įrangą kaip šviesos linzių kopijuokliai. Toliau aprašytos specifikacijos taikomos standartizuoto dydžio kopijuokliams, skirtiems imti A4 arba 8, 5 x 11 colių dydžio popierių, ir didelio formato kopijuokliams, skirtiems imti A2 arba 17 x 22 colių arba didesnį popierių. 2. Kopijuoklio sparta. Kopijuoklio atgaminimo sparta yra matuojama kopijomis per minutę (kpm). Viena kopija apibrėžiama kaip vienas 8,5 x 11 colių arba A4 dydžio puslapis. Dvipusės kopijos laikomos dviem paveikslais, todėl dviem kopijomis, net jeigu jos nukopijuotos viename popieriaus lape. Visų kopijuoklių modelių, parduodamų JAV rinkoje, kopijuoklio sparta turi būti matuojama naudojant 8,5 x 11 colių formato popierių. Visų kopijuoklių, parduodamų kitose rinkose nei JAV, kopijuoklio sparta turi būti matuojama naudojant arba 8,5 x 11 colių, arba A4 dydžio popierių, atsižvelgiant į tai, koks standartas taikomas konkrečioje rinkoje. Didelio formato kopijuoklių, pirmiausia skirtų apdoroti A2 arba 17 x 32 colių arba didesniam popieriui, kopijuoklio sparta, matuojama kaip A2 arba A0 dydžio kopijos per minutę, A4 dydžio kopijų sparta turi būti paverčiama šitaip: (a) viena A2 kopija per minutę atitinka keturias A4 kopijas per minutę; ir (b) viena A0 kopija per minutę atitinka 16 A4 kopijų per minutę. Kopijuokliai, kuriems suteikta teisė būti ženklinamiems „Energy star“ ženklu, turi būti skirstomi į penkias kategorijas: nedidelės spartos standartizuoto dydžio kopijuokliai, vidutinės spartos standartizuoto dydžio kopijuokliai, didelės spartos standartizuoto dydžio kopijuokliai, nedidelės spartos didelio formato kopijuokliai ir vidutinės bei didelės spartos didelio formato kopijuokliai. (a) Nedidelės spartos standartizuoto dydžio kopijuokliai – kopijuokliai, kurių variklio sparta gaminant kartotinius paveikslus yra 20 arba mažiau kopijų per minutę. (b) Vidutinės spartos standartizuoto dydžio kopijuokliai – kopijuokliai, kurių variklio sparta gaminant kartotinius paveikslus yra didesnė kaip 20 ir mažesnė kaip 44 kopijos per minutę arba lygi. (c) Didelės spartos standartizuoto dydžio kopijuokliai – kopijuokliai, kurių variklio sparta gaminant kartotinius paveikslus yra didesnė kaip 44 kopijos per minutę. (d) Nedidelės spartos didelio formato kopijuokliai – kopijuokliai, kurių variklio sparta gaminant kartotinius paveikslus yra didesnė kaip 40 kopijų per minutę (skaičiuojamų kaip A4 dydžio kopijos per minutę). (e) Vidutinės ir didelės spartos didelio formato kopijuokliai – kopijuokliai, kurių variklio sparta gaminant kartotinius paveikslus yra didesnė kaip 40 kopijų per minutę (skaičiuojamų kaip A4 dydžio kopijos per minutę). 3. Pagrindinis įtaisas. Atitinkamai variklio spartai pagrindinis įtaisas apibrėžiamas kaip pati pagrindinė kopijuoklio, faktiškai parduodamo kaip visiškai veikiantis modelis, versija. Pagrindinis įtaisas yra tipinio projekto ir išsiunčiamas kaip atskiras vienetas, jis neturi jokių išorinių galią vartojančių reikmenų, kuriuos būtų galima parduoti atskirai. 4. Reikmuo – papildomos įrangos vienetas, nebūtinas pagrindinio įtaiso normaliam darbui, tačiau galintis būti prijungtas prieš pristatymą arba po jo, kad būtų pagerintas arba pakeistas kopijuoklio veikimas. Reikmuo, žymimas savu modelio numeriu, gali būti parduodamas atskirai arba kartu su pagrindiniu įtaisu kaip kopijuoklio sąrankos rinkinio dalis. Reikmenų pavyzdžiai – rūšiuotojai, didelės gebos popieriaus tiektuvai ir t. t. Laikoma, kad pridėtas reikmuo, nepaisant jo paties suvartojamosios galios, ženkliai (daugiau kaip 10 procentų) nepadidins pagrindinio įtaiso suvartojamosios galios išjungta būsena. Jokie reikmenys neturi stabdyti normalaus automatinio išjungimo ir sumažinto pajėgumo ypatybių veikimo. 5. Kopijuoklio modelis. Šioje specifikacijoje kopijuoklis apibrėžiamas kaip pagrindinis įtaisas su vienu arba daugiau specifinių reikmenų, kurie vartotojams yra reklamuojami ir parduodami su vienu modelio numeriu. Kai reklamuojama ir parduodama vartotojams be jokių papildomų reikmenų, pagrindinis įtaisas taip pat laikomas kopijuoklio modeliu. 6. Sumažinto pajėgumo veiksena. Šioje specifikacijoje sumažinto pajėgumo veiksena yra mažiausia įmanoma galios būsena, į kurią kopijuoklis gali automatiškai persijungti per tam tikrą laikotarpį, kai su kopijuokliu neatliekami veiksmai, faktiškai jo neišjungiant. Kopijuoklis į šią veikseną per konkrečiai nurodytą laikotarpį persijungia po paskutinės kopijos pagaminimo. Kad nustatytų šios sumažinto pajėgumo veiksenos suvartojamąją galią, įmonė gali nuspręsti matuoti kurią nors vieną mažiausią energijos taupymo būseną arba pristabdymo būseną. 7. Energijos taupymo būsena – būsena, esanti, kai aparatas nedaro kopijų, veikia anksčiau užtikrinta darbo būsena, tačiau suvartoja mažiau galios nei tada, kai aparatas yra pristabdymo būsenos. Kai kopijuoklis yra šios būsenos, gali būti šiek tiek uždelsiama, kol kopijuoklis galės padaryti kitą kopiją. 8. Pristabdymo būsena – būsena, esanti, kai aparatas nedaro kopijų, yra pasiekęs darbo būseną ir pasirengęs daryti kopiją, tačiau dar nepersijungęs į energijos taupymo būseną. Kai kopijuoklis yra šios būsenos, nebus beveik jokio uždelsimo, kol jis galės padaryti kitą kopiją. 9. Išjungta būsena. Šioje specifikacijoje išjungta būsena apibrėžiama kaip esama būsena, kai kopijuoklis yra prijungtas prie reikiamo elektros šaltinio ir, suveikus automatinio išjungimo ypatybei, neseniai buvo išjungtas[18]. Matuojant šios būsenos galią galima nekreipti dėmesio į nuotolinės priežiūros valdymo įrangą. 10. Automatinio išjungimo ypatybė. Šioje specifikacijoje automatinio išjungimo ypatybė apibrėžiama kaip kopijuoklio galimybė po paskutinės kopijos padarymo automatiškai išsijungti per konkrečiai nustatytą laikotarpį. Suveikus šiai ypatybei, kopijuoklis automatiškai persijungia į savo išjungtą būseną. 11. Maitinimo būsena – būsena, esanti, kai aparatas yra prijungtas prie reikiamo elektros šaltinio, bet neįjungtas. Kad įjungtų kopijuoklį, vartotojui paprastai reikia jį paleisti iš naujo rankiniu būdu, paspaudžiant įjungimo (išjungimo) jungiklį. 12. Numatytieji laikai. – programos dalyvio prieš pristatant nustatytas laikotarpis, kuriuo nustatoma, kada kopijuoklis persijungs į savo kitas įvairias veiksenas ar būsenas, t. y. sumažinto pajėgumo veikseną, išjungtą būseną ir t. t. Tiek išjungtos būsenos numatytieji laikai, tiek sumažinto pajėgumo veiksenos numatytieji laikai matuotini nuo paskutinės kopijos padarymo laiko. 13. Atstatymo laikas. Laiko kiekis, kurio reikia kopijuokliui persijungti iš sumažinto pajėgumo veiksenos į pristabdymo būseną. 14. Automatinė dvipusė veiksena – veiksena, kuria kopijuoklis automatiškai perkelia paveikslus ant abiejų kopijos lakšto pusių, automatiškai per kopijuoklio modelį kartu siųsdamas kopijos lakštą ir grafinį originalą. Pavyzdžiai yra vienpusio kopijavimas dvipusiu arba dvipusio kopijavimas dvipusiu. Šioje specifikacijoje laikoma, kad kopijuoklio modelis turi automatinę dvipusę veikseną, t. y. automatinį dokumentų tiektuvą ir automatinio dvipusiškumo reikmenis. 15. Savaitinis laikmatis – vidinis įtaisas, kuris įjungia ir išjungia kopijuoklį iš anksto nustatytu laiku kiekvieną darbo dieną. Programuojant laikmatį vartotojui turi būti sudaryta galimybė skirti darbo dienas ir savaitgalius (šventes) (t. y. laikmatis neturi įjungti kopijuoklio šeštadienio ir sekmadienio rytais, jeigu įprastai savaitgaliais darbuotojai įstaigoje nedirba). Vartotojui taip pat turi būti suteikta galimybė sulaikyti laikmatį. Savaitiniai laikmačiai – neprivalomos ypatybės, todėl kopijuokliams, kuriems yra suteiktas „Energy Star“ ženklas, jų nereikalaujama. Jei kopijuoklių modeliuose jie įrengti, savaitiniai laikmačiai neturi būti nesuderinami su funkcionuojančiomis sumažinto pajėgumo ir automatinio išjung